Kanta-Hämeessä Ypäjällä linja-auto on suistunut tieltä valtatie 10:llä. Pelastuslaitoksen mukaan linja-auto on kaatunut kyljelleen.
 Päivystävä palomestari kertoo, että linja-autossa on tämänhetkisen tiedon mukaan ollut 15 ihmistä, joista kukaan ei todennäköisesti ole loukkaantunut vakavasti. Kaikki linja-autossa olleet ovat päässeet itse ulos kulkuneuvosta.
 Pelastuslaitoksen mukaan alueella on kova myräkkä, joka on todennäköisesti vaikuttanut turman syntymiseen.
 Poliisin mukaan matkustajat pääsivät suojaan paikalle pysähtyneeseen toiseen linja-autoon. Liikennettä ohjataan onnettomuuspaikan kohdalla.
 Hätäkeskus sai ilmoituksen onnettomuudesta noin varttia vaille kymmenen illalla.

Ypäjällä linja-auto suistui tieltä ja kaatui kyljelleen – kyydissä 15 ihmistä


Junaliikenne on toistaiseksi pysähdyksissä Mikkelin ja Pieksämäen välillä IC 701 –junan törmättyä radalle kaatuneisiin puihin Mikkelin ja Hiirolan välillä.
 Junan virroitin vaurioitui törmäyksessä. Juna joudutaan avustamaan dieselveturilla takaisin Mikkeliin ja matkustajat saadaan Rataliikennekeskuksen mukaan vasta Mikkelissä muihin kulkuneuvoihin.
 Kaikki matkustajajunat on toistaiseksi korvattu linja-autoilla Mikkelin ja Pieksämäen välillä.
 Puiden raivauksen ja sähköradan tarkastuksen jälkeen junaliikenne pääsee jälleen jatkumaan, mutta korjausarviota ei toistaiseksi ole.

Matkustajajuna törmäsi kaatuneisiin puihin – junaliikenne on toistaiseksi pysähdyksissä Mikkelin ja Pieksämäen välillä


Summary: Järvi-Suomen Energian mukaan keskiviikon vastaisena yönä lähestyvä myrskyrintama saattaa aiheuttaa pahojakin tuhoja.

Sähköt ovat olleet poikki tiistain aikana enimmillään noin 9 000 kotitaloudesta.
 Eniten ongelmia on Savon alueella. Iltapäivällä Järvi-Suomen Energian ja Savon Voiman Verkossa asiakkaissa oli tuhansia sähköttömiä.
 Huonoin tilanne oli Savossa Kangasniemellä, Pieksämäellä ja Keski-Pohjanmaalla Luodossa.
 – Tilanne johtuu siitä, että puihin kertyi nopeasti lunta ja puut ovat taipuneet linjojen päälle, kertoo Järvi-Suomen Energian käyttöpäällikkö  Mika Huttu .
 Hutun mukaan säätietojen perusteella illalla alkaa pakastua ja kun tiistainen lumisade oli melko märkää, se tarkoittaa sitä, että lumi tarttuu puiden oksiin.
 – Seuraava myrskyrintama on tulossa yön aikana. Aamukuuden maissa tätä päivää huomattavasti vaikutuksiltaan suurempi myrsky on meidän alueellamme ja saattaa tehdä pahojakin tuhoja, Huttu sanoo.
 Korjauksia tehdään tehdään Hutun mukaan 50 asentajan voimin ja pyrkimyksenä on saada tämän päivän viat korjattua päivän aikana
 – Lunta on tullut maastoon parikymmentä senttiä ja se, sekä pimeys hidastavat toimenpiteitä ja kohteelta toiselle siirtymistä maastossa.
 Järvi-Suomen Energia muistuttaa, että puita ei saa missään tapauksessa itse poistaa linjoilta omatoimisesti eikä mahdollisiin maassa oleviin johtoihin saa koskea sähköiskun vaaran takia.
 – Vikapalvelunumeroomme 0800 90440 kannattaa soittaa vain, jos tietää vian aiheuttajan, kuten sähkölinjaan nojaavan puun, Huttu sanoo.

Tuhansia sähköttämiä Savon alueella – lumi painaa puita linjojen päälle, myrskytuulet vasta tulossa


Summary: Pienokainen löytyi, kun pelastajat kuulivat itkua raunioista.

Venäjällä pelastajat ovat kaivaneet elävän poikavauvan osittain romahtaneen kerrostalon raunioista Magnitogorskissa.
 Vajaan vuoden ikäinen lapsi ehti olla noin 35 tuntia hautautuneena rakennuksen jäänteisiin.  Kaasuräjähdys romahdutti  maanantaiaamuna osan kymmenenkerroksisesta asuintalosta.
 – Pelastajat kuulivat itkua. Vauva pelastui, koska se oli peiteltynä lämpimästi kehdossa, alueellinen kuvernööri  Boris Dubrovsky  kirjoitti pikaviestipalvelu Telegramissa uutistoimisto AFP:n mukaan.
 Pienokaisella on todettu päävamma, paleltumia ja murtumia jaloissa. Terveysministeriön mukaan poika evakuoidaan Moskovaan sairaalahoitoon. Lapsen äiti selvisi myös talon romahduksesta.
 Onnettomuudessa kuoli ainakin seitsemän ihmistä ja viisi loukkaantunutta joutui sairaalahoitoon. Viranomaisten mukaan 36 talon asukasta on kateissa.
 Toivo eloonjääneiden löytymisestä hiipuu kylmän sään takia. Onnettomuuspaikalla oli yöllä 27 astetta pakkasta.
 Neuvostoliiton aikaan rakennetussa kerrostalossa asui noin 1 100 ihmistä. Räjähdys tuhosi 35 asuntoa ja vahingoitti ainakin kymmentä huoneistoa.
 Teollisuuskaupunki Magnitogorsk sijaitsee Uraljoen varrella noin 1 500 kilometriä itään Moskovasta.

Vauva pelastettiin Magnitokorskissa romahtaneen kerrostalon jäisistä raunioista Venäjällä


Summary: Hallitukseen nousee ennätysmäärä entisiä sotilaita.

Brasilian uusi presidentti  Jair Bolsonaro  vannoo tänään virkavalan maan pääkaupungissa Brasíliassa.
 Bolsonaro on 63-vuotias asevoimien entinen kapteeni, joka voitti lokakuussa pidetyt presidentinvaalit lupaamalla kitkeä pois Brasiliaa piinaavan korruption ja rikollisuuden.
 Presidentti  Donald Trumpin  ihailijaksi tunnustautunutta Bolsonaroa on luonnehdittu oikeistopopulistiksi tai äärioikeistolaiseksi. Amerikkalaisen esikuvansa tapaan myös Bolsonaro tunnetaan kärjekkäistä lausunnoistaan. Hän on esimerkiksi kertonut arvostavansa Brasilian vuosien 1964–1985 sotilasdiktatuurin aikaa.
 Bolsonaron hallinnossa aloittaa 22 ministeriä, joista seitsemällä on sotilastausta. Määrä on enemmän kuin koskaan ennen sitten sotilasdiktatuurin. Myös varapresidentti  Hamilton Mourão  on eläköitynyt kenraali.
 Bolsonora onkin joutunut toistuvasti vakuuttamaan, että hän kunnioittaa maan perustuslakia, eikä Brasilia ole luisumassa takaisin sotilasvaltaan.
 Talouspoliittisesti uusi presidentti on oikealla. Vaalikampanjansa aikana hän lupasi uudistaa Brasilian taloutta markkinalähtöisemmäksi muun muassa yksityistämällä valtion omistamia yrityksiä. Bolsonaro on luvannut myös uudistaa maan eläkejärjestelmää ja purkaa luonnonsuojelua.
 Orbán osallistuu virkaanastujaisiin
 Bolsonaron virkaanastujaisissa vallitsevat tiukat turvatoimet. Viranomaisten mukaan kolme tuhatta poliisia varmistaa turvallisuutta ja kaduille on määrätty lähetettävän jopa panssarivaunuja. Myös hävittäjiä on asetettu valmiustilaan.
 Turvatoimia on nostettu Bolsonaron pyynnöstä. Hän joutui syyskuussa puukotetuksi, kun nuori mies hyökkäsi yllättäen hänen kimppuunsa vaalitilaisuudessa. Bolsonaron perheenjäsenten mukaan presidentti voi joutua radikaalien terrori-iskun kohteeksi. Turvallisuusviranomaiset eivät ole kuitenkaan puhuneet tämänkaltaisista uhista.
 Virkaanastujaisissa tunnetuimmat ulkomaalaiset osallistujat ovat puoluekartan oikealta laidalta. Paikalle saapuvat Israelin pääministeri  Benjamin Netanjahu  sekä Unkarin pääministeri  Viktor Orbán .
 Brasilian ulkoministeriö oli alun perin lähettänyt kutsun myös Latinalaisen Amerikan äärivasemmistolaisille presidenteille, Venezuelan  Nicolas Madurolle  ja Nicaraguan  Daniel Ortegalle . Bolsonoran esikunta kuitenkin myöhemmin perui kutsut.
 Yhdysvalloista tilaisuuteen osallistuu ulkoministeri  Mike Pompeo .
 Brasilian pääkaupungin kaduille jalkautuneet sotilaat turvaavat presidentin virkaanastujaisia.  JOEDSON ALVES / EPA
 Takana loistava tulevaisuus?
 Brasilian uudella presidentillä riittää edessä työsarkaa. Maan talouskasvu ei ole vastannut odotuksia ja kansalaisten taloudellinen eriarvoisuus on edelleen merkittävä ongelma.
 Vuosituhannen alkupuolella Brasilian talouteen alkoi kohdistua suuria odotuksia. Etelä-Amerikan suurin valtio oli tuolloin keskeinen jäsen kehittyvien talousmaiden BRICS-ryhmässä. Economist -talouslehden kansikuvassa Rio de Janeiron kuuluisa Kristus-patsas kuvattiin nousevan raketilla taivaaseen.
 2000-luvun alun toiveikkuus ja varallisuuden lisääntyminen ovat kuitenkin vaihtuneet suureen pettymykseen, jota viime vuosina paljastuneet korrputioskandaalit ovat vain lisänneet.
 Bolsonaro toimii Brasilian presidenttinä ainakin vuoteen 2022 saakka.
 Lue lisää:
 Suomalaisasiantuntija: Brasiliassa osa äärioikeistopresidentin uhosta saattaa jäädä kampanja-aikaan – Talouden paineet voivat hillitä Bolsonaroa
 Brasilia saa äärioikeistolaisen presidentin Jair Bolsonaron

Kiistelty oikeistojohtaja Jair Bolsonaro astuu valtaa Brasiliassa


Summary: Ilmatieteen laitoksen meteorologin mukaan lunta voi sataa tiistaina maan keskiosassa parhaimmillaan 20 senttimetriä.

Uusi vuosi alkaa sateisessa säässä ja tuulet voimistuvat iltaa kohden lännestä. Kovaa tuulta on luvassa niin maalle kuin merelle.
 Ilmatieteen laitoksen meteorologin  Eveliina Tuomisen  mukaan merialueilla myrskyää tiistai-illasta lähtien siihen tahtiin, että vastaavaa koetaan kerran vuodessa, jos sitäkään.
 Ilmatieteen laitos on antanut Selkämeren eteläosaan, Ahvenanmerelle, Pohjois-Itämeren länsiosaan ja Pohjois-Itämeren itäosaan  aallokko- ja myrskyvaroituksen . Merkitsevä aallonkorkeus voi ylittää seitsemän metriä ja iltayhdestätoista lähtien merellä voi myrskytä 27 metriä sekunnissa.
 Perämerellä ja Merenkurkussa tuulet voivat varoituksen mukaan puhaltaa 25 metriä sekunnissa ja merkitsevä aallonkorkeus voi ylittää viisi metriä.
 – Kyllä tämä on harvinaista ja tässä puhutaan merkittävistä aallonkorkeuksista. Tuo seitsemän metriä on todella iso lukema. Voi olla, että tulee mittaushistorian korkeimpia lukemia, pohtii Tuominen.
 Myös maa-alueilla tuuli voimistuu ensi yönä. Tuuli voi puhaltaa keskiviikkona puuskissa 20 metriä sekunnissa maan etelä- ja länsiosassa.
 – Iltayöstä lähtien Pohjanlahdella on myrskyä. Vähitellen siitä se alkaa voimistua maa-alueilla. Ensin lännessä ja aamulla idässä. Puuskaisia tuulia on luvassa Etelä-Lappia myöten.
 Lunta voi sataa paikoin 20 senttiä
 Ennen illalla voimistuvaa tuulta on luvassa lumisateita. Etelässä ja lounaassa sateet tulevat päivällä vetenä ja muualla maassa lumena. Iltaa kohden etelässäkin vesisateet muuttuvat lumeksi.
 Ilmatieteen laitoksen meteorologi Eveliina Tuovinen sanoo, että paikoitellen lunta voi sataa 10-15 senttimetriä tai jopa 20 senttiä. Suurimmat sateet tulevat maan keskiosassa.
 – Pohjanmaalla, Pirkanmaalla, Keski-Suomessa ja Pohjois-Savossa voi kertyä 10-20 senttiä lunta.
 Autoilijoita varoitetaan tänään huonosta tai todella huonosta ajokelistä. Vain Uudellamaalla ajokeli on normaali.
 – Lunta voi kertyä tielle, näkyvyys voi olla huono ja ohitukset siksi vaikeita. Sen takia autoilijoita varoitetaan huonosta ajokelistä.

Merelle luvassa harvinaisen kovaa myrskyä – Tuuli voi puhaltaa yli 27 metriä sekunnissa, maa-alueillakin puuskia


Summary: Vuosi 2019 on otettu vastaan rauhallisesti ympäri maailman.

Vuoden vaihtumista on juhlittu ympäri maailmaa perinteisin menoin. Ilotulitulitukset, lasershow´t ja muut muut juhlallisuudet ovat sujuneet rauhallisesti.
 Erikoisin tapaus sattui Sydneyn satamassa, jonne puolitoista miljonaa ihmistä oli pakkaantunut katsomaan ilotulitusta. Kaikki sujui muuten hyvin, mutta seinälle heijastettiin "Hyvää uutta vuotta 2018!".
 Väärä vuosi huvitti niin yleisöä kuin järjestäjiäkin.
 – Me vain nauroimme. Tällaista aina sattuu. Sehän kestää vain 15 kuukautta järjestää tämän kokoluokan tapahtuma, tuumi ilotulituksen järjestäjä  Anna McInerney  toimittajille Sydneyssä.
 Espoossa laser korvasi ilotulitteet
 Ilotulitteiden turvallisuusriskit ja niiden käytöstä syntyvä katku ovat saaneet monet kaupungit rajoittamaan ilotulitteiden käyttöä.
 Silmäniloa tarjoavatkin nykyään myös erilaiset valoesitykset. Esimerkiksi Espoossa järjestettiin näyttävä laservaloshow. Voit katsoa esityksen alla olevasta videosta.

Näin vuosi vaihtui maailmalla - katso upeimmat ilotulitukset


Summary: Kymmenen luetuimman jutun joukkoon mahtuu laaja kirjo elämää arjen pulmista maailmanpolitiikkaan.

Jos luetuimmista jutuista päätellään, päättyneen vuoden suurin yksittäinen uutistapahtuma oli Yhdysvaltain ja Venäjän presidenttien tapaaminen Helsingissä heinäkuussa. Kymmenessä suosituimmassa jutussa käsiteltiin myös muun muassa parisuhdeväkivaltaa, lastensuojelulaitosten ongelmia, helsinkiläisen kauppakeskuksen takkuista alkutaivalta sekä yllättävää keinoa ampiaisten torjuntaan.
 Kokosimme vuoden päätteeksi eniten yleisöä vetäneet jutut yhdelle tarjottimelle. Siniset otsikot toimivat linkkeinä kyseisiin juttuihin.
 Tuntematon ohjaaja – Elokuvatähdet kertovat Aku Louhimiehen poikkeuksellisesta vallankäytöstä: Hän alistaa ja nöyryyttää ihmisiä
 Kymmenen kärkeen päätyneistä jutuista ensimmäinen julkaistiin maaliskuussa ja puhutti koko loppuvuodenkin. Joukko eturivin näyttelijöitä kertoi kokemuksiaan elokuvaohjaaja  Aku Louhimiehen  työtavoista. Louhimies pyysi anteeksi  saman illan A-studiossa . Syksyllä Louhimies  syytti Yleä ajojahdista , ja joulukuussa Ilta-Sanomat kertoi hänen tehneen tutkintapyynnön poliisille.
 Tällainen on sukupolvesi lukuina – katso, mitä ikätoverisi tienaavat, paljonko on asuntolainaa ja milloin kuolema korjaa
 Maaliskuun lopulla Yle Uutisten lukijat pääsivät vertailemaan itseään ikätovereihinsa sukupolvikoneessa. Vuosina 1940–2000 syntyneistä on kerätty koneeseen monenlaista tilastotietoa myös muun muassa parisuhteista, koulutuksesta ja terveydestä.
 Yle tutki kaikki Suomen 3 030 asuinaluetta – tähtiluokitus kertoo, millainen naapurustosi on muihin verrattuna
 Huhtikuussa vertailtiin puolestaan asuinalueita. Ylen Postinumeropuntarista pystyy hakemaan tiedot tietyn asuinalueen väestöpohjasta ja elinvoimasta. Asuinalueet on luokiteltu muun muassa työikäisen väestön määrän, taloudellisen huoltosuhteen ja asukkaiden ostovoiman perusteella.
 Oma mies hakkasi ja raiskasi 30-vuotiaan Tytti Ripatin – nainen julkaisi kuvat ja kirjoitti presidentille, jotta kukaan ei enää epäröisi lähteä
 Yhä useampi parisuhteessa väkivaltaa kokenut osaa ja uskaltaa hakea apua. Toukokuussa Yle Uutisten lukijoille oman tarinansa kertoi  Tytti Ripatti .
 Oulun tragedia vei yhtäkkiä terveyden kymmeniltä poliiseilta, myös Timo Mälliseltä – tapaus kiteyttää kaiken siitä, miksi sisäilmaongelmia ei saada Suomessa kuriin
 Kolme kymmenestä luetuimmasta jutusta julkaistiin keskellä lomakautta heinäkuussa. Silloin luettiin muun muassa Oulun poliisitalon sisäilmaongelmista. Kymmenillä työntekijöillä ilmeni peruskorjauksen aikaan hengitystieoireilua. Jutussa pohdittiin myös laajemmin sisäilmaongelmien ratkaisemisen ristiriitoja.
 Trump ja Putin ovat poistuneet Suomesta, Trumpin puheet järkyttivät Yhdysvalloissa – Yle seurasi hetki hetkeltä
 Heinäkuun puolivälissä katseet kääntyivät Suomeen kautta maailman. Yhdysvaltain presidentti  Donald Trump  ja Venäjän presidentti  Vladimir Putin  tapasivat helteisessä Helsingissä. Yle Uutiset seurasi päivän tapahtumia 15-tuntisessa erikoislähetyksessä sekä vuoden kymmenen luetuimman joukkoon päätyneessä verkkojutussa hetki hetkeltä.
 Vesipussi auringossa – voiko näin yksinkertainen kikka toimia ampiaisten häätämiseen?
 Ampiaisten runsas määrä lienee saanut monet pohtimaan kesällä 2018 karkotuskeinoja. Heinäkuun lopun suosituimmassa jutussa pohdittiin, häätääkö vedellä täytetty läpinäkyvä muovipussi ampiaiset terassilta. Elokuussa ampiaisia tutkiva Itä-Suomen yliopiston apulaisprofessori kokeili myytinmurtohengessä pussin tehoa: "Näyttää siltä, että tällä menetelmällä ei ole vaikutusta ampiaisten suunnistamiseen."
 Harva tietää halpavaatteen todellisen hinnan: Pikamuoti saastuttaa enemmän kuin lento- ja laivaliikenne, koska vaatteita ei tehdä kestämään
 Kesän alennusmyyntien jälkeen elokuussa selvitettiin niinsanotun  p ikamuodin todellista hintaa ja vaatetuotannon kestävyyttä. Suomalaisprofessori arveli, että vain harvat kuluttajat ovat tietoisia vaateteollisuuden ympäristökuormasta, mutta uskoi vaatekulutuksen muuttuvan kestävämpään suuntaan.
 Väärä lääke vei pojan vuosiksi psykiatriseen hoitoon – 16-vuotiaana hän onnistui paljastamaan, kuinka lapsia alistetaan ja nöyryytetään laitoksissa ympäri maata
 J eren tarinan kautta syyskuussa nousi esiin kaltoinkohtelu lastensuojelulaitoksissa. Sairaita lapsia on esimerkiksi kääritty mattoon ja pidetty talutusvyössä ja riisutettu alasti. Tapauksia löytyi myös laitoksista, joissa hoidetaan kehitysvammaisia tai mielenterveysongelmaisia lapsia.
 Asiakkaat ovat kaikonneet kauppakeskus Redistä – yrittäjän mukaan tilanne on katastrofi ja konkurssi uhkaa
 Helsingissä syksyllä avatun kauppakeskus Redin alkutaival vaikutti varsin hankalalta. Marraskuussa osa yrittäjistä kertoi Yle Uutisille, että asiakasvirrat olivat tyrehtyneet nopeasti avajaisten jälkeen ja pelkäsi konkurssin uhkaavan. Kauppakeskuksen johtaja sanoi, että "useita kauppakeskuksia avanneena tiedämme, että uuden kauppakeskuksen ylösajo kestää noin kahdesta kolmeen vuotta". Seuraavalla viikolla  hänet erotettiin  tehtävästään.

Elokuva-alan kuohut, Trumpin ja Putinin tapaaminen sekä sukupolvikone kiinnostivat vuonna 2018 – lue Yle Uutisten suosituimmat jutut uudestaan täältä


Summary: Oppikoulu avasi Tellervo Koivistolle tien yhteiskunnan huipulle, mutta koulusta jäi myös vuosikymmeniä salassa pysynyt kipeä painajainen.

Tellervo Koivisto  kertoo kouluvuosina kokemastaan pahoinpitelystä ja ahdistelusta haastatteluohjelmassa, joka esitetään Ylen TV1:ssä hänen 90-vuotispäivänään 2.1.2019.  Ohjelma on nähtävissä Yle Areenassa  jo tänään.
 Tellervo Koivisto sairastui 1990-luvun lopulla masennukseen, kun silloin jo yli 50 vuoden takaiset kipeät kokemukset palasivat mieleen. Hän on kertonut kouluvuosiensa synkästä puolesta vuonna 1999 ilmestyneessä Päiväkirjan uudet sivut -kirjassaan.
 Koko totuus painajaisesta paljastui kuitenkin vasta viime vuonna, kun Tellervo Koivisto yhdisti omat kokemuksensa kansainväliseen  #metoo-kampanjaan , joka oli noussut vastustamaan tyttöjen ja naisten kokemaa seksuaalista häirintää.
 Isän mielestä tyttöjä ei kannattanut kouluttaa
 Einari  ja  Maria Kankaanrannan  pienviljelijäperheeseen vuoden 1929 alussa syntyneen Tellervo-tyttären koulunkäynnin alkuhankaluudet olivat ajalle tyypillisiä.
 Tellervo Koiviston koulutie alkoi Punkalaitumen Kanteenmaan alakoulusta syksyllä 1936.
 – Olin ainoa koko kylässä, joka lähetettiin oppikouluun. Äiti oli kovasti sillä kannalla, että pitää lähettää, niin pääsisi vähemmällä raatamisella, mutta isä ajatteli, että ei ole varaa, Tellervo Koivisto kuvailee 1930-luvun lopun ilmapiiriä  Jari Tervon  haastattelussa.
 Tellervo Kankaanranta valmistui keväällä 1949 ylioppilaaksi Punkalaitumen Lauttakylän yhteiskoulusta ja aloitti seuraavana vuonna opinnot Turun kauppakorkeakoulussa. Pian opintoja hidasti seurustelu Mauno Koiviston kanssa. Intervisio
 Koivisto muistelee, että hänen isällään oli edelleen rakentamisesta ja maan ostamisesta aiheutuneita velkoja ja rahan tulo oli vähäistä.
 – Isän mielestä tyttöjä ei kannattanut kouluttaa, kun naimisiin ne kumminkin menee, Tellervo Koivisto kertoo.
 Oppikouluun meno tarkoitti 11-vuotiaalle Tellervolle muuttoa pois kotoa. Hän aloitti oppikoulun syksyllä 1940 naapurikunnassa Huittisten Lauttakylässä.
 Pastori Jokinen, josta tuli painajainen
 Tellervo Koiviston iloa oppikouluun pääsystä varjosti vuosia uskonnon opettajan, pastori  Lauri Jokisen  väkivaltainen kurinpito ja ahdistelu.
 Tietokirjailija  Anne Mattsson  on tammikuussa 2017 julkaistussa  Tellervo Koivisto -elämäkerrassaan  kirjoittanut laajasti Lauri Jokisen henkilöhistoriasta. Mattsson luonnehtii Jokisen käytöstä sadistiseksi.
 – Tellervo Koiviston mielestä Jokisen toiminta ei ollut pedofiliaa, mutta sadistinen kiihko näkyi papin silmissä. Lyöminen loppui silloin, kun tyttö alkoi itkeä. Tapahtumasarjaan liittyi aina jonkinlainen pakotettu synnintunnustus, sitten väkivaltainen rangaistus ja lopuksi papin armahdus, Mattsson kirjoittaa.
 Jari Tervon haastattelussa Koivisto kertoo joutuneensa pastorin silmätikuksi sinikantisen kouluvihkon hankkimiseen liittyneen kiistan vuoksi. Pastori kutsui Tellervon pappilan kansliaan, syytti tätä vilpillisyydestä ja uhosi poistavansa vilpillisyyden eleet.
 – Sitten hän istui korkeaan tuoliin ja veti minut siihen polvilleen. Pylly paljaaksi, käden ojennus, ruoska sieltä ja alkoi piestä, Koivisto kertaa tapahtumia.
 Kuritusta seurasi lohdutus. Koiviston mukaan pastori ikään kuin muutti muotoaan ja lohdutteli, että kyllä se siitä ja pyyhi nyt kyyneleesi ja kyllä me tästä toimeen tullaan.
 Koivisto pääsi ulos kansliasta, mutta piiskan jäljet olivat pitkäaikaiset.
 – Kun olin äidin kanssa samanaikaisesti saunassa, minulla oli vaikeuksia asettaa itseni niin, että nämä ruoskan jäljet eivät näkyneet, Koivisto kuvailee.
 Koivisto ei halunnut kertoa koulun tapahtumista kotona, koska hän epäili, että kotona ei olisi ymmärretty tämmöistä voivan tapahtua.
 – Kun isä oli vastustanut kouluun menoa, niin hän olisi varmasti sanonut, että nyt koulunkäynti loppuu. Hän olisi ehkä mennyt sanomaan tälle papille pahat sanat, mutta se ei olisi auttanut mitään, Koivisto arvioi.
 ”Joko sinulla on kuukautiset?”
 Vierailut pastori Jokisen luona pappilan kansliassa jatkuivat Koiviston mukaan kuukausittain. Useimmat tapaamiset jäivät pelkkään puhutteluun.
 Kului vuosi ja taas tuli pastorilta uusi kutsu kansliaan.
 – Silloin heti tiesin, että tämä oli taas toisenlainen kutsu. Merkit viittasivat siihen, Koivisto sanoo.
 Koivisto kertoo, että pastori vei häntä taas sitä samaa korkeaa tuolia kohti ja hän arvasi, mikä olisi edessä.
 Sitten pastori pysähtyi ja kysyi tytön ikää. Koivisto vastasi, että kolmetoista.
 – Niin hän kysyi, joko sinulla on kuukautiset. Se oli siihen aikaan, se oli jotain niin kamalaa, että minä ilmeisesti rupesin suureen ääneen vaan huutamaan, että ei, ei, ei, ja pääsin sieltä ulos, Koivisto muistelee edelleen järkyttyneenä.
 Koiviston mukaan se päivä Huittisten Lauttakylässä on ollut hänen elämänsä raskain kokemus.
 Tellervo Koivisto Intervisio
 Asiasta puhuminen on auttanut, mutta Koiviston mukaan joka kerta kun tapahtunut tavalla tai toisella tulee esille, niin siitä toipuminen vie aina muutaman päivän.
 Mies Kaskensillalta kääntyi takaisin
 Tellervo Koivisto muistelee lämmöllä toukokuussa 2017 kuollutta puolisoaan, presidentti  Mauno Koivistoa.  Yhteistä taivalta kertyi yli 66 vuotta, sillä onnekas ensitapaaminen oli itsenäisyyspäivän aattona 1950.
 21-vuotias Tellervo Kankaanranta ja pari viikkoa aiemmin 27 vuotta täyttänyt Mauno Koivisto kohtasivat sattumalta Turun Kaskenkadulla. Tanssipaikkaa etsineet huomasivat, että ylioppilaskunnan tila oli suljettu yksityistilaisuuden vuoksi.
 Pitkä mies kääntyi jo takaisin Kaskensillalle, mutta palasi takaisin kadun toiselle puolelle pysähtyneen naisen luokse ja ehdotti toisen tanssipaikan hakemista.
 – Kaveri, joka ei mitenkään minun mielenkiintoani ensin alkuun herättänyt, osasi kuitenkin tanssia. Myöhemmin selvisi, että hän oli käynyt tanssikursseilla, Koivisto muistelee ensimmäistä tapaamista.
 Saattomatkalla tansseista Tellervon kotiovelle Mauno esitteli syvällisiä ajatuksiaan totuuden olemuksesta. Yhteinen tanssireissu johti nopeasti kiihkeään seurusteluun ja kihlautumiseen jo maaliskuussa 1951.
 Tellervo ja Mauno Koiviston perheeseen syntyi toukokuussa 1957 tyttölapsi, joka sai nimen Assi Elina. Tellervo Koiviston mukaan etunimi tuli lapsen isän ammatin mukaan. Mauno Koivisto oli saanut juuri assistentin paikan Turun yliopistossa. Pian perhe muutti kuitenkin Helsinkiin, kun Mauno Koivisto siirtyi Helsingin työväen säästöpankkiin.  Intervisio
 – Katson omaa elämääni aika paljon suhteessa Mauno Koivistoon. Olen kiitollinen, että hän sieltä Kaskensillalta kääntyi takaisin, Tellervo Koivisto päättää tarinansa Jari Tervon haastattelussa.
 Lue myös:
 ”Kotirouvaa arvostavat vain mainostajat” - Rouva Koiviston päiväkirja loi Tellervo-ilmiön

Piiskaava pastori uteli kuukautisista: Kipeä koulumuisto on Tellervo Koiviston elämän raskain kokemus


Summary: Villeimmissä tulevaisuudenvisioissa olemme pian Minority Report -elokuvan maailmassa, jossa aikeitamme tarkkaillaan. Pornoa laitteilla tullaan joka tapauksessa tekemään, arvelee Heikki Valkama blogissaan.

Blogi Ylen uutis- ja ajankohtaistoiminnan blogeja kirjoittaa joukko oman alansa tarkkaan tuntevia toimittajia. > Kaikki uutisten blogit löydät täältä
 Ääni on seuraava kuva. Ensin hyppäsimme tekstistä yhä enemmän visuaaliseen kommunikaatioon, seuraavaksi suureksi hypyksi ennustetaan ääntä.
 Esimerkiksi journalismin tulevaisuutta ennustettaessa villeimmät ennustajat ovat todenneet, että henkilökohtaiset ääneen luetut uutiset syrjäyttävät tekstimuodon kokonaan. Kuin radiouutiset, mutta juuri sinulle!
 Katsomisen ja lukemisen sijaan äänestä tulee vallitseva media. Henkilökohtaisten ääniohjattujen “tekoäly”avustajien mukana ääniavustaja kulkee laitteesta ja paikasta toiseen, eikä sitä tarvitse ohjata kuin puhekomennoin.
 Vastaavaa julisti internetjätti Amazonin teknologiajohtaja  Werner Vogels Ylen haastattelussa  joulukuun alussa. Slushissa vieraillut Vogels sanoi, että puhetta ymmärtävät tietojärjestelmät mullistavat ihmisen ja koneen suhteen.
 – Lähivuosina tulemme näkemään valtavan muutoksen siinä, miten ihmiset ja koneet ovat vuorovaikutuksessa, Vogels sanoi.
 Näppäimistöt ja muut laitteiden ohjausjärjestelmät ovat luonnottomia. Puhe taas on luonnollista.
 Ääniohjausta hurjemmalta tulevaisuudenvisiolta kuulostaa ajatusohjaus tai aieohjaus.
 Tarkemmin katsoen ääniohjaus  on jo täällä.
 Jo runsas vuosi sitten 20 prosenttia Googlen hauista  tehtiin ääniohjauksella .
 Lapset – varsinkin kirjoituksessa vielä hitaat – ovat ainakin meillä kotona olleet puheohjauksen edelläkävijöitä.
 Tavallisia äänikomentoja ovat  edelleen tämänkaltaiset:
 Siri, soita äidille!
 Alexa, pane valot päälle
 Google, etsi kaljaa!
 Niin, toistaiseksi hurjimmatkin ääniohjaajat komentavat valoja päälle tai kysyvät, onko ravintola auki. Amazonin mukaan sen ääniavustajalla voi ohjata kuitenkin jo yli 28 000 laitetta.  Uusia toimintoja tulee koko ajan lisää : ääniohjattu avustaja, tekoäly, seuraa käyttäjän toimia ja opettelee ennakoimaan tämän liikkeitä.
 Joissain uusissa autoissa ääniohjauksella  saa jo ovet ja ikkunat auki , radion päälle ja navigoinninkin hoidettua.
 Toistaiseksi komentojenkin pitää olla helppoja ja spesifejä. Suomea esimerkiksi Amazonin Echo  älykaiuttimet eivät juuri ymmärrä . Maailmallakin yhä suosituinta on musiikin kuuntelu, sään kysyminen ja muut googlaukset.
 Ääniohjaus on varmasti kommunikaation ja laitteiden seuraava iso juttu. Mutta tuleeko siitä vallitseva tapa ohjata?
 Edesmennyt viestinnän professori ja tulevaisuustutkija  Osmo A. Wiio  kirjoitti jo 1970-luvulla, että usein laitteita käytetään toisiin tarkoituksiin kuin mitä laitteen keksijä on tarkoittanut.
 Vanhoissa tulevaisuuden visioissa ihmiset lentävät autoilla, mutta käyttävät lankapuhelimia.

 Teknologioissa käy usein niin , että ennustamme muutaman vuoden päähän jotain ja sitten asiat menevätkin aivan toiseen suuntaan. Ääniohjaus on sentään täysin mahdollinen teknologia.
 Pari vuotta eteenpäin on vaikea ennustaa. Saati parikymmentä vuotta.
 Vanhoissa tulevaisuuden visioissa ihmiset lentävät autoilla, mutta käyttävät lankapuhelimia.
 Wiion tulevaisuuslakeihin kuului myös ajatus, että lähitulevaisuuden muutokset yliarvioidaan ja kaukaisen tulevaisuuden aliarvioidaan.
 Ääniohjausta hurjemmalta tulevaisuudenvisiolta  kuulostaa ajatusohjaus tai aieohjaus.
 Aieohjausta käyttäviä laitteita on jo olemassa. Esimerkiksi CTRL Labs tekee monimutkaiseen koneoppimiseen perustuvaa laitetta, jolla voi ohjata oikeastaan mitä tahansa laitetta.
 Ennen Microsoftilla työskennelleen CTRL Labsin toimitusjohtaja, aivotutkija  Thomas Reardon  esitteli Slushissa laitetta. Hän kertoi, että koska laite käyttää ihmisen ajatuksia, sen rajana olisi vain mielikuvitus.  Laitteen teknologialla voisi ohjata vaikka robottikättä , kahdeksaa robottikättä tai kymmentä lonkeroa.
 Yksinkertaisesti sanottuna tekoäly oppii tulkitsemaan ihmisen hermostossa kulkevia käskyjä, siis sitä, mitä ihminen haluaa tapahtuvan ja liikuttaa vaikkapa tekokättä sen mukaan.
 Kuulostaa science fictionilta, mutta esimerkiksi  tämä video on vakuuttava . Se näyttää, kuinka hermosto toimii ja miten aiekomentoja annetaan.
 Tulevaisuudenvisioissa olemme Minority Rerport -elokuvan maailmassa, jossa aikeitamme tarkkaillaan – meidät voidaan pidättää, koska mietimme rikoksen tekemistä.
 Aivo-ohjauslaitteita suunnitellaan esimerkiksi  Elon Muskin  perustamassa  Neuralink-yrityksessä . Myös  Facebookilla on omat  vastaavat suunnitelmat ajatusohjauslaitteista. Englanniksi termi on  brain computer interfac,  aivojen ja tietokoneen rajapinta.
 Villeissä suunnitelmissa tulevaisuudessa tämänkin blogin olisi voinut kirjoittaa ajatuksen voimalla.
 Ja vielä villimmissä tulevaisuudenvisioissa olemme Minority Rerport -elokuvan maailmassa, jossa aikeitamme tarkkaillaan – meidät voidaan pidättää, koska  mietimme rikoksen tekemistä .
 Jos ajatusohjausta ja aieohjausta miettii  Osmo A. Wiion säännöillä, voidaan soveltaa sääntöä, jonka mukaan usein laitteita käytetään toisiin tarkoituksiin kuin mitä laitteen keksijä on tarkoittanut.
 Tähän voisi yhdistää (puoli)humoristisista internetin säännöistä (The Rules of Internet) kohta 34.  Jos jokin on olemassa, siitä on tehty pornoa.
 Toisin sanoen: aeiohjaus leviää kunnolla valtavirran käyttöön silloin, kun sillä tehdään ja käytetään pornoa.
 Heikki Valkama
 Kirjoittaja vetää Ylen digitalisaatio- ja tulevaisuustoimitusta. Hän on myös Ylen sisältöpäällikkö ja kirjailija.

Heikki Valkama: Ääniohjaus tulee, mutta tulevaisuudessa taloa ja autoa ohjataan ajatuksen voimalla – teknologia mahdollistaa sen jo nyt


Summary: Kimin uudenvuodenpuhe oli maan tapaan mahtipontinen ja julistava.

Pohjois-Korean johtaja  Kim Jong-un  sanoo olevansa sitoutunut ydinaseista luopumiseen, mutta varoittaa suunnan muutoksesta, mikäli Yhdysvallat ei lievennä kantaansa. Kim antoi varoituksensa uudenvuodenpuheessaan. Samalla hän kuitenkin ilmoitti olevansa valmis tapaamaan Yhdysvaltain presidentin  Donald Trumpia  milloin tahansa.
 Kim on jo aiemmin vaatinut kansainvälisten sanktioiden kumoamista, mutta Yhdysvallat ei ole suostunut lievennyksiin ennen kuin Pohjois-Korea luopuu ydinaseohjelmastaan.
 Pohjois-Korean johtajan uudenvuodenpuhetta odotettiin mielenkiinnolla, sillä Kimin viime vuoden puhe avasi tietä ennennäkemättömälle kansainväliselle diplomatialle erityisesti Etelä-Korean ja Yhdysvaltojen suuntaan. Lisäksi eristäytyneen maan johtajan puhe on kertonut maan suunnasta ulkovaltoihin nähden.
 Kim tapasi Trumpin Singaporessa kesäkuussa 2018, mutta toistaiseksi laihoin tuloksin. Pohjois-Korea on ilmeisesti purkanut joitakin testauslaitoksia, mutta on olemassa väitteitä siitä, että se jatkaa aseohjelmaansa.
 Trumpin lisäksi Kim tapasi viime vuonna myös Etelä-Korean presidentin  Moon Jae-inin . Huipputapaamisia Moonin kanssa oli kaikkiaan kolme kertaa.
 Viime vuoden lähentyminen toi muutoksen maan aiempaan eristäytyneeseen linjaan, sillä Pohjois-Korea aiheutti kansainvälistä huolta erityisesti ydinkokeillaan ja ohjustestauksillaan vuonna 2017.
 Odotettavissa on, että Kim ja Trump tapaavat alkuvuodesta tänä vuonna. Presidentti Trump on sanonut odottavansa toista huippukokousta, mutta lopullista ajankohtaa ei ole vielä vahvistettu, kirjoittaa  Britannian yleisradioyhtiö BBC . Joidenkin arvioiden mukaan ajankohta voisi olla helmikuussa.
 Kim Jong-unilla on suunnitelmissa matkustaa myös huippukokoukseen Etelä-Korean pääkaupunkiin Souliin, mutta täkään suunnitelmaa ei ole vielä vahvistettu.
 Kimin puhe välitettiin valtiollisessa televisiossa uudenvuodenpäivänä.
 Lue myös:
 Pohjois-Korean johtajan uudenvuodenpuhe kertoo maan suunnan – puhetta odotetaan kotimaassa ja ulkomailla
 Pohjois-Korean johtaja lähetti kirjeen Etelä-Korean presidentille – haluaa tavata entistä säännöllisemmin
 Junadiplomatiaa Etelä- ja Pohjois-Korean välillä – rajalla pidetty seremonia tahdonosoitus rautateiden yhdistämisestä

Kim uhosi Trumpille – varoittaa suunnanmuutoksesta ydinvoiman osalta ellei joustoa löydy


Summary: Poliisi epäilee pidätetyn miehen toimineen tahallaan.

Japanissa pakettiauton kuljettaja on ajanut jalankulkijoiden päälle maan pääkaupungissa Tokiossa. Ainakin kahdeksan ihmistä on loukkaantunut.
 Uutistoimistojen tiedot loukkaantuneiden määristä vaihtelevat. AP:n mukaan kahdeksan ihmistä on loukkaantunut, AFP:n mukaan loukkaantuneita on yhdeksän.
 Poliisi pidätti kuljettajana olleen miehen, mutta ei ole tunnistanut häntä. Poliisi epäilee miehen yrittäneen tappaa ihmisiä ajamalla tahallaan heidän päälleen. Miestä epäillään murhanyrityksistä.
 Poliisin mukaan ihmiset olivat kerääntyneet kadulle uudenvuoden juhlintaan Tokion keskustassa, kun mies ohjasi autonsa heitä kohti.
 Yliajo tapahtui tiistaina Takeshita-kadulla, joka on täynnä pieniä kauppoja ja hyvin suosittu. Katu on tunnettu japanilaisesta nuorisokulttuurista ja muodista ja se houkuttelee joka päivä kymmeniä tuhansia kansainvälisiä matkailijoita. Katuosuus kulkee Meijin pyhäkön läheltä Harajukussa.

Kuljettaja ajoi väkijoukkoon Tokiossa – ainakin kahdeksan loukkaantui


Summary: Sosiaalinen media täyttyi hyvän uudenvuoden toivotuksista.

Uudenvuoden vastaanottaminen on työllistänyt poliisia ja pelastuslaitoksia. Koko maassa on ollut normaalia vilkkaampaa.
 Useiden poliisilaitosten mukaan alkuyö oli suhteellisen rauhallista, vaikka väkeä on ollut paljon liikkeellä. Puolen yön jälkeen poliisia ovat työllistäneet nahistelut, pahoinpitelyt, erilaiset kotikäynnit, rattijuopot sekä yleinen häiriköinti. Usein häiriköinnin taustalla on ollut alkoholi ja päihtymys.
 Hätäkeskuslaitos tiedotti yöllä noin yhden aikaan, että hätäkeskusten puhelumäärissä oli havaittavissa nousua ja kehotettiin jonoon joutuville, etteivät he katkaisisi puhelua vaan odottaisivat vuoroaan. Lähes pari tuntia myöhemmin kerrottiin sadoista eri hälyytyksistä ilta kuuden ja puolenyön välillä.
 Hätäkeskuslaitos tiedotti jo ennen puoltayötä muun muassa ilotulitteiden väärinkäytöstä ja muusta häiritsevästä käyttäytymisestä.
 Myös poliisi tiedotti ilotulitteiden väärinkäytöksistä. Lounais-Suomen poliisin mukaan raketteja ammuttiin ihmisiä, autoja ja rakennuksia kohti, ja niitä ammuttiin myös parvekkeelta ja parvekkeelle.
 Rakettien luvallinen ampuminen alkoi kello 18 ja päättyi aamuyöllä kello kahden aikaan. Ensimmäisestä silmävammasta ilmoitettiin jo alkuillasta.
 Poliisi puolestaan tiedotti useista moottorikelkkaonnettomuuksista Tunturi-Lapissa. Uudenvuodenaaton kelkkaonnettomuuksissa ainakin  kaksi ihmistä loukkaantui vakavasti .
 Helsingin poliisi ilmoitti aamuyöllä, että Senaatintorin uudenvuodenjuhlan purkaminen sujui rauhallisesti, mutta poliisia työllistävät erityisesti tappelut rautatieaseman seudulla.
 Yön aikana oli muutamia tuhansia sähkökatkoja eri puolilla maata, mutta selkeästi etukäteen pelättyä vähemmän.
 Vuoden ensimmäiset vauvat Twitterissä
 Pian puolen yön jälkeen tiedotettiin myös mahdollisen vuoden ensimmäisen vauvan syntymän lähestymisestä.
 YK:n lastenjärjestön Unicefin Suomen yksikkö puolestaan viestitti maailmalla syntyneistä vuoden 2019 ensimmäisistä vauvoista.
 Sosiaalinen media täyttyi toivotuksista
 Vuodenvaihtumisen molemmin puolin sosiaalinen media täyttyi uudenvuodentoivotuksista. Toivotuksia lähettivät niin viranoamaiset kuin yksityiset ihmisetkin.
 Suomen hallitus toivotti hyvää uutta vuotta jo alkuillasta.
 Toivotuksia esittivät myös monet kaupungit, muun muassa Helsinki, Espoo ja Turku.
 Evankelis-luterilaisen kirkon arkkipiispa  Tapio Luoma  toivotti hyvää uutta vuotta ja Jumalan siunausta.
 Päivitämme juttua.


Summary: Euroopan komission puheenjohtaja Jean-Claude Juncker epäilee, selviytyykö Romania puheenjohtajuudesta. Heinäkuussa puheenjohtajaksi nousee Suomi.

Kansainväliset organisaatiot ja sopimukset

Romania aloittaa tänään puolivuotiskautensa EU:n puheenjohtajamaana ensimmäistä kertaa. Heinäkuussa puheenjohtajaksi nousee Suomi.
 Sisäpoliittisesta kriisistä kärsivällä Romanialla on EU-luotsina edessään useita merkittäviä tapahtumia, kuten Britannian EU-ero, europarlamenttivaalit ja seuraavan budjetin käsittely.
 Euroopan komission puheenjohtaja Jean-Claude Juncker joulukuussa Wienissä Itävallassa. Florian Wieser / EPA
 Tehtävää ei helpota, että Romanian ja Brysselin välit ovat jännitteiset. Euroopan komission puheenjohtaja  Jean-Claude Juncker  onkin jo epäillyt, mahtaako Romania selviytyä puheenjohtajakaudestaan.
 Vuonna 2007 EU:n jäseneksi liittynyt maa on ollut alusta asti komission erityistarkkailussa korruption takia. Brysseliä huolestuttavat myös Romanian hallituksessa viime aikoina lisääntyneet nationalistiset puheet, jotka ovat samankaltaisia kuin Unkarissa ja Puolassa.
 Kaikki kolme maata ovat sanasodassa EU:n kanssa uudistustensa takia, joiden EU katsoo olevan vastoin oikeusvaltioperiaatetta.
 – Vaikka maa olisi teknisesti hyvin valmistautunut, Bukarestin hallitus ei ole täysin ymmärtänyt, mitä EU-maiden puheenjohtajuus tarkoittaa, Juncker sanoi Die Welt -lehden haastattelussa lauantaina.
 Presidentin ja hallituksen välillä kahnausta
 Romanian pääministerinä toimii tällä hetkellä  Viorica Dancila , mutta käytännössä hallitusta johtaa sosiaalidemokraattien puheenjohtaja  Liviu Dragnea . Hän ei voi toimia pääministerinä, koska hänet on tuomittu äänestystuloksen peukaloimisesta.
 Junckerin mukaan EU:n puheenjohtajuus vaatii halua kuunnella muita ja halua siirtää omat huolet taka-alalle. Hän sanoi Die Weltille, että hänellä on tiettyjä epäilyksiä, kykeneekö Romania tähän.
 Dragnea puolestaan on syyttänyt EU:ta, että se yrittää kieltää Romaniaa pitämästä kiinni omista mielipiteistään.
 Myös Romanian presidentti  Klaus Iohannis  arvioi marraskuussa, että maa ei ole valmis ottamaan vastaan EU-puheenjohtajuutta. Romanian presidentin ja hallituksen välillä on ollut jatkuvaa kahnausta.

Romania ottaa ohjat EU:ssa ensimmäistä kertaa – välit Brysselin kanssa jännitteiset


Summary: Poliisi sulki rautatieaseman ja päivystää paikalla.

Britannian Manchesterissa kolme ihmistä on haavoittunut veitsi-iskussa kaupungin rautatieasemalla. Poliisin mukaan mies ja nainen on viety sairaalaan hyökkäyksen jäljiltä, kertoo  Britannian yleisradioyhtiö BBC . Heidän tilastaan ei ole tietoa.
 Lisäksi yksi poliisi sai veitsestä haavan olkapäähänsä. Yksi mies on pidätetty ja rautatieasema on suljettu. Poliisi päivystää yhä paikalla.
 BBC:n tuottaja oli paikalla asemalaiturilla, kun hyökkääjä puukotti miestä pitkällä keittiöveitsellä. BBC:n mukaan hyökkääjä vastusti pidätystä aggressiivisesti ja hänen pysäyttämiseksi tarvittiin useita poliiseja.
 Hyökkäys tapahtui hieman ennen iltayhdeksää paikallista aikaa. Poliisi antoi sen jälkeen luvan, että vuodenvaihteen ilotulitus voidaan järjestää kaupungissa suunnitellusti, mutta turvatoimia kiristettiin.

BBC: Manchesterissa kolme ihmistä haavoittui veitsi-iskussa rautatieasemalla


Summary: Siviiliuhreja oli sotaa seuranneen järjestön mukaan lähes 6 500.

Lähes kahdeksan vuotta jatkunut Syyrian konflikti on vaatinut viime vuonna lähes 20 000 kuolonuhria. Syyrian sotaa seuranneen järjestön mukaan vuoden 2018 aikana on kuollut 19 666 ihmistä konfliktin seurauksena. Kuolleiden joukossa ilmoitetaan olevan 6 349 siviiliä, joista 1 437 on lapsia.
 Järjestön mukaan suurin osa vuoden ensimmäisellä puoliskolla kuolleista sai surmansa hallituksen ja venäläisten pommituksessa oppositioalueilla, mukaan lukien Itä-Ghouta. Loppuvuodesta suurin osa sai surmansa eri koalitioiden puristuksessa.
 Järjestön tilastoinnin perusteella viime vuosi oli kuolleiden määrän osalta alhaisin vuonna 2011 alkaneen sodan jälkeen. Esimerkiksi edellisenä vuonna 2017 kuolonuhrien määrä oli yli 33 000.
 Tuhoisin vuosi oli 2014, jolloin kuolleita oli 76 000. Tuolloin jihadistiryhmä julisti "kalifaatin" suureen osaan Syyriaa ja naapurimaahan Irakiin.
 Kaikkiaan Syyrian sodassa on järjestön mukaan menehtynyt yhteensä 368 920 ihmistä. Miljoonat ihmiset ovat joutuneet jättämään kotinsa ja pakenemaan ulkomaille.
 Yhdysvaltain vetäytymisaikeet huolestuttavat kurdeja
 Yhdysvaltain presidentti  Donald Trumpin  kaksi viikkoa sitten tekemä ilmoitus joukkojen vetäytymisestä Syyriasta jätti Yhdysvaltain johtaman koalition kurdi-liittolaiset alttiiksi.
 Turkki on uhannut suurta hyökkäystä kurdisotilaita vastaan. Turkki valvoo alueita sen Syyrian välistä rajaa pitkin. Kurdit pyysivät viime viikolla hallinnolta apua turkkilaisten hyökkäysuhkauksen johdosta.
 Syyrian presidentti  Bashar al-Assad  on johdonmukaisesti sanonut, että hänen joukkonsa pyrkivät saamaan koko maan takaisin. Sotaa seuraavan järjestön mukaan Syyrian hallitus liittolaisineen hallitsee noin 60 prosenttia alueista.

Syyrian sodassa menehtyi viime vuonna lähes 20 000


Summary: Vatikaanin mukaan paavi Franciscus on hyväksynyt molempien lähtöilmoituksen.

Vatikaani ilmoitti maanantaina, että sen tiedotustoimiston johtaja  Greg Burke  ja apulaisjohtaja  Paloma Garcia Ovejero  eroavat tehtävistään. Erojen syytä ei kerrottu.
 Vatikaanin mukaan paavi  Franciscus  on hyväksynyt molempien eron ja nimittänyt väliaikaiseksi sijaiseksi  Alessandro Gisottin . Ero tulee voimaan tiistaina tammikuun ensimmäisenä päivänä.
 Yhdysvaltalainen Burke on konservatiivisen ja vaikutusvaltaisen Opus Dei -liikkeen jäsen. Tviiteissään Burke vahvisti oman ja Garcia Ovejeron eron.
 - Tässä Vatikaanin viestinnän muutosvaiheessa katsoimme parhaaksi, että Pyhällä Isällä (paavilla) on täysi vapaus koota uusi tiimi, Burke kirjoitti maanantaina.
 59-vuotias Burke työskenteli aiemmin Roomassa National Catholic Reporter -viikkolehdelle, Time-aikakauslehdelle ja yhdysvaltalaiselle Fox News -uutiskanavalle.
 Espanjalainen, 43-vuotias Garcia Ovejero oli ensimmäinen nainen, joka toimi Vatikaanin tiedotustoimiston apulaisjohtajana. Hän on aiemmin ollut radiotoimittajana espanjalaisella radiokanavalla.
 Vatikaanin viestintäpäällikkö  Paolo Ruffini  kertoi kunnioittavansa Burke- ja Garcian päätöstä. Hän kehui heidän ammattitaitoaan ja sanoi olevansa täysin luottavainen Gisottiin, joka oli pitkäaikainen toimittaja Vatikaanin radiossa ja toiminut viime aikoina Vatikaanin sosiaalisen median johtajana.
 – Tuleva vuosi on täynnä tärkeitä tapaamisia, jotka vaativat mahdollisimman paljon viestintää, Ruffini sanoi.
 Roomalaiskatolinen kirkko on ollut viime aikoina yhä laajenevan pedofiilikohun keskellä. Pappien hyväksikäyttötapauksia on paljastunut eri puolilta maailmaa.
 Molemmat eroavat kaksi viikkoa sen jälkeen, kun paavi Franciscus nimitti henkilökohtaisen ystävänsä, italialaisen toimittajan  Andrea Torniellin  kaikesta Vatikaanin viestinnästä vastaavaksi viestintäjohtajaksi. Hän on entisen katolisen televisiokanavan päällikkö.
 Burke lähetti useita viestejä Twitterissä. Hän muun muassa kertoi uudesta vuodesta ja uusista tuulista, mutta myös kiitti ajastaan vatikaanissa.

Vatikaanin tiedotustoimiston johtaja ja apulaisjohtaja erovat tehtävistään – syytä ei kerrottu


Summary: Nuori norppa valloitti yleisönsä pullealla olemuksellaan.  Suojelubiologi Jouni Koskela on huolissaan kesyn yksilön hyvinvoinnista.

Savonlinnan keskustan liepeillä, Olavinlinnan viereisen Tallisaaren rannassa köllötellyt nuori saimaannorppa keräsi runsaasti huomiota viikonloppuna.
 Norppa ilmestyi saaren rannan jäille perjantaiaamuna ja viihtyi runsaasta yleisöstä huolimatta paikallaan koko päivän. Norppa myös palasi samalle kalliolle lauantaina puolenpäivän aikaan, mutta kuvaajien ja yleisön harmiksi norppa ei enää sunnuntaina kallioille vaivautunut. Joidenkin havaintojen mukaan norpan kuitenkin nähtiin sukeltelevan lähistöllä myös sunnuntaina.
 Metsähallituksen suojelubiologi  Jouni Koskelan  mukaan norppahavainto Savonlinnan keskustassa ei ole ennennäkemätön, mutta keskellä talvea norppia harvemmin jäillä nähdään.
 – Norppien olisi tähän aikaan vuodesta parempi olla jossain muualla kuin avovesillä. Kun Saimaassa on jäätä ja rantakinoksiin on tuiskuttanut lunta, parempi olisi olla lumiluolan suojassa jään päällä.
 Poikkeuksellinen kesyys herättää huolta terveydentilasta
 Savonlinnassa havaittu norppa oli Koskelan mukaan harvinaisen kesy, mikä herätti huolta sen hyvinvoinnista. Pari vuotta sitten joulun aikaan samoilla tienoilla nähty norppa oli niin huonokuntoinen, että antoi ottaa itsensä kiinni. Tuolloin silminnähden sairas norppa menehtyi pian eläinlääkärin ja Koskelan parhaista ruokkimisyrityksistä huolimatta.
 – Kun norppa on näin kesy, on aina syytä olla huolissaan.
 Koskela aikoo pitää silmänsä auki norppahavaintojen varalta myös lähipäivinä.
 – Metsähallituksen toimisto sijaitsee sattumoisin sopivasti tässä Olavinlinnan nurkilla. Kyllä tässä tulee rantoja kierrettyä, josko norppaa näkyisi. Terveydentilan näkee norpan käyttäytymisestä helposti, sairaat norpat uivat vähän kömpelösti ja selkä on usein uidessa veden pinnalla.
 Nuori urosnorppa on mitä luultavimmin viime kevään poikasia ja katselee Olavinlinnan lähistöltä tulevia kotivesiä. Myös ravinnoksi sopivia pikkukaloja on Olavinlinnan lähistöllä sopivasti.
 Savonlinnan keskustan tienoilla on Koskelan arvion mukaan asunut joidenkin vuosien ajan muutamia norppia.

Olavinlinnan vieressä köllötellyt norppa hurmasi viikonloppuna Savonlinnassa – "Parempi olisi olla tähän aikaan vuodesta suojassa lumiluolassa"


Summary: Protestijohtaja Nabeel Rajab kritisoi Saudi-Arabian ilmaiskuja – tuomittiin viideksi vuodeksi vankeuteen.

Bahrainin korkein oikeus päätti maanantaina pitää voimassa ihmisoikeusaktivisti  Nabeel Rajabin  tuomion.
 Rajab oli tuomittu helmikuussa viiden vuoden vankeusrangaistukseen, koska hän oli kritisoinut Saudi-Arabian ilmaiskuja Jemeniin ja tviitannut viranomaisten kiduttaneen häntä. Maan korkein oikeus hylkäsi Rajabin valituksen.
 Persianlahden lounaisosassa sijaitseva Bahrain on shiiaenemistöinen kuningaskunta, jota johtaa sunnalainen kuningassuku. Rajab oli johtohahmo vuoden 2011 protesteissa, joissa mielenosoittajat vaativat demokratiaa. Bahrain tukahdutti protestit kovakouraisesti Saudi-Arabian turvallisuusjoukkojen avustuksella.
 Uutistoimisto Reutersin näkemien oikeuden asiakirjojen mukaan Rajabin tuomittiin, koska hän oli "levittänyt vääriä uutisia ja huhuja sota-aikana", "loukannut ulkomaita" sekä "loukannut julkisesti sisäministeriötä".
 Kansainväliset ihmisoikeusjärjestöt ovat kritisoineet oikeuden päätöstä ja muun muassa Yhdysvallat on esittänyt huolensa Rajabin tapauksesta.
 Lue lisää:
 Bahrain pidätti protestijohtajan
 Tunnettu bahrainilaisaktivisti tuomittiin kolmen vuoden vankeuteen

Bahrain vahvisti ihmisoikeusaktivistin vankeustuomion


Summary: Argentiinalaisnaiset kyllästyivät jatkuvaan häirintään ja väkivaltaan. Satoja naisia kuolee vuosittain parisuhdeväkivaltaan Argentiinassa.

Argentiinalainen näyttelijä  Thelma Fardín  pidätteli itkuaan  kertoessaan videoviestissä  yhdeksän vuoden takaisesta tapahtumasta.
 Fardín syytti videolla näyttelijä  Juan Darthésin  raiskanneen hänet, kun he olivat vuonna 2009 Nicaraguassa esittelemässä suosittua lasten ja nuorten tv-sarjaa. Fardín oli tuolloin 16-vuotias. Hänen vastanäyttelijänsä Darthés oli 45.
 – Eräänä iltana hän pakotti minut koskemaan itseään ja sanoi: "Näetkö, mitä sait aikaan?" Hän tarkoitti erektiotaan. Jatkoin vastustelua, mutta hän ei välittänyt, Fardín kertoo raiskaukseen johtaneesta tapahtumasarjasta.
 Argentiinalaisista  telenoveloista  eli saippuasarjoista tuttu Darthés on kiistänyt syytökset. Aiemmin myös toiset naisnäyttelijät ovat syyttäneet Darthésia seksuaalisesta häirinnästä.
 "Katso, mitä sait meissä aikaan"
 Näyttelijä Fardínin raju paljastus joulukuussa aloitti #metoo-kampanjaan verrattavan someilmiön Argentiinassa.
 Kymmenet tuhannet naiset ovat jakaneet Fardínin rohkaisemana sosiaalisessa mediassa viestejä kokemastaan seksuaalisesta ahdistelusta ja väkivallasta käyttäen aihetunnistetta #MiraCómoNosPonemos. Tunnisteen voi kääntää suomeksi suunnilleen näin: "Katso, mitä sait meissä aikaan".
 Kampanjan myötä julkisuuteen on noussut useita vakavia syytöksiä seksiin pakottamisesta Argentiinan elokuva- ja tv-alalla. Syytöksiä on esitetty myös näkyviä poliitikkoja vastaan, senaattoreita myöten.
 Presidenttikin puuttui somekampanjaan
 Argentiinan presidentti  Mauricio Macri  kommentoi #MiraCómoNosPonemos-kampanjaa heti alkumetreillä.
 – Velvollisuutemme on työskennellä kaikenlaisen naisiin kohdistuvan väkivallan kitkemiseksi, presidentti kirjoitti tviitissään.
 Macri ilmoitti viranomaisten myös hyllyttäneen hallituksen tuottaman, naisiin kohdistuvaa väkivaltaa vastustaneen kampanjavideon. Vuosi sitten julkaistulla videolla esiintyi myös nyt syytetty näyttelijä Darthés.
 Järjestö: Argentiinassa kuolee nainen väkivaltaisesti joka 29. tunti
 Naisten kokema häirintä ja väkivalta on yleistä machokulttuurin kyllästämässä Argentiinassa. Buenosairesilaisten mielestä on hyvä, että naiset ovat alkaneet kertoa julkisesti kokemuksistaan.
 – Miesten ei tulisi ottaa asioita enää itsestäänselvyytenä, kuten kulttuurissamme on ollut tapana, sanoo buenosairesilainen  Stéphanie Genard  maataan järisyttävästä somekampanjasta.
 Buenosairesilaisen Stéphanie Genardin mukaan miesten täytyy muuttaa asenteitaan ja käyttäytyä naisia kohtaan tasa-arvoisemmin.   Erkka Mikkonen / Yle
 Uusi kampanja jatkaa vuonna 2015 Argentiinassa alkanutta massiivista lähisuhdeväkivallan vastaista  Ni una menos  -liikehdintää. Liikkeen nimi painotti, että yhtäkään uutta uhria ei saanut enää tulla. Kampanja keräsi satojatuhansia ihmisiä kaduille vastustamaan lähisuhdeväkivaltaa.
 Liike muun muassa nosti näkyvästi esille tapauksen, jossa 16-vuotias teinityttö  Lucía Peréz  raiskattiin ja murhattiin väkivaltaisesti Mar del Platan kaupungissa vuonna 2016.  Marraskuussa oikeusistuin yllättäen vapautti  epäillyn kolmikon raiskaussyytöksistä. Se sai jälleen tuhannet lähtemään kaduille.
 Työtä naisten aseman parantamiseksi on Argentiinassa paljon.  Naisten oikeuksia ajava järjestö on laskenut,  että Argentiinassa on kuollut lähisuhdeväkivaltaan viimeisen kolmen vuoden aikana ainakin 895 naista. Tämä tarkoittaa uutta kuolonuhria joka 29. tunti.
 Buenosairesilainen Laura Vilariño tukee seksuaalista ahdistelua paljastavaa Argentiinan #metoo-kampanjaa. Erkka Mikkonen / Yle
 Aborttikeskustelu mursi tabuja
 Feminismi ja naisten oikeudet ovat olleet vahvasti esillä Argentiinassa kuluvan vuoden aikana. Naisten kokeman häirinnän ja väkivallan ohella maassa on käyty laajaa keskustelua oikeudesta raskaudenkeskeytykseen.
 Alkuvuodesta parlamentti alkoi käsitellä lakialoitetta, joka pyrki tiukan aborttilainsäädännön höllentämiseen. Nykyisen lainsäädännön mukaan raskaudenkeskeytys on sallittu Argentiinassa vain poikkeustapauksissa.
 Kuukausia jatkunut kiivas väittely abortista mursi tabun aiemmin vaietun aiheen ympäriltä.
 Kesäkuussa  Argentiinan parlamentin alahuone hyväksyi  historiallisen lakialoitteen oikeudesta lailliseen, turvalliseen ja ilmaiseen raskaudenkeskeytykseen. Parlamentin ylähuone eli senaatti kuitenkin torppasi lakipaketin elokuussa.
 Agentiinassa eletäänkin nyt eräänlaista murrosvaihetta naisten oikeuksien toteutumisessa.
 – Elämme suurten muutosten aikakautta. Aluksi voi tulla ylilyöntejä, mutta ne tasaantuvat ajan kuluessa, buenosairesilainen  Laura Vilariño  arvioi #MiraCómoNosPonemos-kampanjaa ja naisten asemaa nyky-Argentiinassa.
 Kommentointi suljettu klo 19.02 kommentointiohjeiden toistuvien rikkomusten takia.

Näyttelijän raju paljastus sytytti Argentiinan oman #metoo-kampanjan – machokulttuurin kyllästämässä maassa asenteet ovat murroksessa


Summary: Pelastuslaitokset varoittavat, että voimakas tuuli voi ohjata ilotulitteet väärään suuntaan. Uudenmaan pelastuslaitokset eivät kuitenkaan anna uusia rajoituksia ilotulitteiden käytölle.

Tämän hetken ennusteen mukaan vuoden vaihtuessa tänään maanantaina puoliltaöin koko maassa sataa ja sää on tuulinen. Sade tulee pääosin lumena, mutta länsirannikolla se tulee vetenä.
 Kovin myrsky alkaa vasta huomenna tiistaina uudenvuodenpäivänä, mutta tuulenpuuskat voivat haitata ilotulitusrakettien ampumista tänään.
 Useat pelastuslaitokset ovat jo suositelleet, ettei myrskyisässä säässä ammuttaisi ilotulitteita. Suosituksia on annettu Oulu-Koillismaan, Lapin, Pohjois-Karjalan ja Pirkanmaan pelastustoimien alueilla.
 Jokilaaksojen ja Oulu-Koillismaan pelastuslaitokset suosittelevat vahvasti, ettei talvimyrskyssä ammuta ilotulitteita. Suositus perustuu Ilmatieteen laitoksen ennusteeseen, jonka mukaan vuodenvaihteessa on luvassa runsaita lumisateita ja voimakasta etelätuulta.
 Voimakas tuuli voi ohjata ilotulitteet väärään suuntaan. Puuskainen tuuli voi myös kaataa huonosti tuettuja ilotulitteita, pelastuslaitokset varoittavat.
 Oulu-Koillismaan pelastuslaitoksen riskienhallintapäällikkö Tomi Honkakunnas kertoo, että pelastuslaitos voi antaa alueellisia suosituksia tai alueellisesti kieltää tai sallia ilotulitteiden ampumisen. Aaton myrskyisän sään takia Jokilaaksojen ja Oulu-Koillismaan pelastuslaitokset valmistelevat parhaillaan kemikaaliturvallisuuslain mukaista alueellista päätöstä, joka sallisi keskitetysti yksityisen ilotulituksen ilman pelastusviranomaiselle tehtävää ilmoitusta. Ajankohdaksi on alustavasti suunniteltu 5. tammikuuta kello 18–21, mutta tarkemmasta ajankohdasta tiedotetaan vielä erikseen.
 Yle Sää
 Turvallisena tuulirajana pidetään 14:ää metriä
 Honkakunnas sanoo, että melu- haju- ja välkehaittojen takia on parempi, että käyttämättä jäävät ilotulitteet ammutaan keskitetysti tiettynä ajankohtana.
 – Näin asuntoihin ei myöskään jäisi varastoon käyttämättömiä ilotulitteita, hän sanoo.
 Lapin pelastuslaitos suosittelee, että Simon, Tornion, Kemin ja Keminmaan alueilla ilotulitteita ammuttaisiin vasta kello 21:n jälkeen. Sään kehittymistä on kuitenkin seurattava paikallisesti, ja talvimyrskyssä ilotulitteiden ampumista ei suositella, pelastuslaitos huomauttaa.
 Pirkanmaan pelastuslaitos muistuttaa, että ilotulitteiden ampujat huomioivat kovan tuulen vaikutuksen.
 – Mikäli olosuhteet ovat huonot, tulee ilotulitteiden käytöstä pidättäytyä, Pirkanmaan pelastuslaitos ohjeistaa tiedotteessaan.
 Pohjois-Karjalan pelastuslaitos puolestaan kehottaa ottamaan vakavasti huomioon tuulen suunnan sekä sen poikkeuksellisen suuren voimakkuuden. Ilotulittamisessa turvallisena tuulirajana pidetään 14:ää metriä sekunnissa.
 – Sääennusteen perusteella on mahdollista, että raja ylittyy Pohjois-Karjalassa. Ampuja on vastuussa turvallisesta ilotulittamisesta, tiedotteessa kirjoitetaan.
 Turvallisimpia paikkoja ilotulitteiden käytölle ovat esimerkiksi järvien rannat, kenttäalueet sekä aukeiden alueiden reunamat.
 Ylen meteorologin Anne Borgströmin mukaan juuri silloin, kun vuosi vaihtuu, tuuli on kovimmillaan Helsingissä, ja voi olla puuskissa jopa 20 metriä sekunnissa.
 Uudenmaan pelastuslaitokset tiedottivat iltapäivällä, etteivät ne anna uusia rajoituksia ilotulitteiden käytölle Helsingissä ja muualla Uudellamaalla. Tiedotteen mukaan Uudenmaan alueella järjestetään useita ammattimaisia ilotulitusnäytöksiä ja ilotulituksen toteuttaja arvioi, voiko ilotulituksen toteuttaa turvallisesti.
 Kiellon rikkomisesta sakkoa
 Jos pelastusviranomainen kieltää ilotulitteiden ampumisen, kiellon rikkomisesta voi saada rangaistuksen. Poliisitarkastaja Marko Heikkilä Poliisihallituksesta kertoo, että käytännössä kyseessä on sakkorangaistus, joka on noin 10 päiväsakkoa.
 Heikkilä kertoo, ettei poliisilla ole erikseen resursseja valvoa kieltoa, jos sellainen annetaan.
 Poliisi voi ottaa tilapäisesti haltuun muun muassa ilotulitteet henkilöltä, jonka voidaan perustellusti epäillä ikänsä, päihtymyksensä, mielentilansa tai muiden olosuhteiden perusteella aiheuttavan välitöntä vaaraa yleiselle järjestykselle ja turvallisuudelle.
 Lumipyry alkaa lännestä iltapäivällä
 Lumipyry alkaa tänään lännestä. Länsi-Suomessa tulee lunta jo iltapäivästä alkaen, Borgström sanoo.
 Sadealue liikkuu päivän aikana itään ja vuoden vaihtuessa sataa koko maassa. Sade muuttuu lännessä ja etelässä lumesta ensin rännäksi ja sitten sateeksi.
 Tänään on odotettavissa lumipyryä maan länsiosista alkaen. Tommi Ekholm / AOP
 Vuoden vaihtuessa sade on muuttunut rännäksi länsirannikolla, esimerkiksi Hangossa ja Porissa. Vaasassa ja Turussa tulee puoliltaöin jo vettä.
 Myös Uudellamaalla sade muuttuu rännäksi puolen yön aikaan. Helsingissä sataa tämän hetken ennusteen mukaan lunta vielä vuoden vaihtuessa, mutta pian sade muuttuu pääkaupungissakin rännäksi ja vedeksi.
 Myös tiistaina tulee sateita koko maassa. Sade tulee sekä, lumena, räntänä että vetenä tihkusateina.
 Huomenna kunnon myrsky
 Tuuli voimistuu tänään illalla ja voi olla puuskissa voimakasta. Ilmatieteen laitos varoittaa myrskystä Perämerellä, Merenkurkussa ja Selkämeren pohjoisosassa jo tästä iltapäivästä alkaen.
 Huomenna tiistaina myrskyvaroitus on voimassa lähes kaikilla merialueilla. Selkämeren eteläosassa ja Pohjois-Itämeren länsiosassa aallot voivat nousta jopa yli seitsemän metrin.
 Huomisillasta alkaen tuulivaroitus on annettu myös maa-alueille Länsi-, Keski- ja Etelä-Suomeen.
 Ajokeli muuttuu huonoksi
 Lumi- ja räntäsateiden vuoksi ajokeli muuttuu huonoksi tänään ja huomenna.
 Erittäin huonosta ajokelistä varoitetaan huomenna tiistaina Pohjanmaalla, Etelä-Pohjanmaalla, Keski-Pohjanmaalla, Keski-Suomessa ja Pirkanmaalla.
 Päivitämme juttua päivän aikana

Useilta pelastuslaitoksilta suositus olla ampumatta ilotulitteita – Animaatio näyttää, miten tuulet puhaltavat illan aikana


Summary: Muistatko vielä mummonmarkan ja ecun, ja kenellä on kolikossaan kuva pöllöstä ? Testaa euro-osaamisesi.

Henkilökohtaiset juhlat ja elämäntapahtumat

Kun Euroopassa juhlittiin uutta vuotta 1999, samalla juhlittiin yhteisvaluutta euron syntyä. Ensimmäiset vuodet uusi euro oli tosin vain virtuaalinen tilivaluutta, setelit ja kolikot otettiin käyttöön vasta kolmen vuoden kuluttua.
 Eurosta oli määrä tulla Euroopan yhdentymisen työkalu, mutta projekti perustettiin huteralle pohjalle. Euroopalla oli nyt yhteinen valuutta, mutta ei yhteistä talouspolitiikkaa. Euro houkutteli rikkaat maat ajamaan omaa etuaan ja heikot ottamaan kohtuuttomia riskejä.
 Asiantuntijat ovat koko tämän vuosikymmenen väitelleet siitä, millaisin edellytyksin eurolla olisi mahdollisuus menestyä. Eu-kansalaiset sen sijaan pitävät seteleistään ja kolikoistaan kovasti.
 EU-kansalaisina he liikkuvat unionin alueella vapaasti – ja euro vapautti heidät rahanvaihdon ikeestä. Harva euron käyttäjä tulee kuitenkaan edes katsoneeksi, millainen symboli taskun pohjalta löytyneeseen kolikkoon on painettu.
 Testaa oma eurotietämyksesi euron 20-vuotisjuhlien kunniaksi!
 Lisää samasta aiheesta:
 Nyt on syntymäpäivä, jota kukaan ei halua juhlia – eurosta tuli vain keskinkertainen valuutta

Montako mummonmarkkaa on yksi euro? Nyt on tilaisuutesi päteä – vastaa euron 20-vuotisvisaan!


Summary: Uhrien määrä voi vielä kasvaa, sanovat viranomaiset.

Filippiineille lauantaina iskeneessä Usman-myrskyssä on kuollut ainakin 68 ihmistä, viranomaiset kertoivat maanantaina. 57 ihmistä kuoli Bicolin vuoristoalueella ja 11 ihmistä Samarin saarella maanvyöryissä ja hukkumisissa. Vähintään 17 ihmistä on kateissa.
 – Pelkään, että uhrien määrä vielä kasvaa, sillä meillä on vielä paljon tutkittavia alueita, kertoi Bicolin pelastustoimenjohtaja  Claudio Yucot .
 Yucotin mukaan yli 40 000 ihmistä on joutunut jättämään kotinsa myrskytuhojen vuoksi.
 Kuolonuhrien määrää on viranomaisen mukaan kasvattanut se, että Usman ei ollut tarpeeksi voimakas, jotta se olisi luokiteltu taifuuniksi valtion myrskyvaroitusjärjestelmässä. Tämän vuoksi ihmiset eivät olleet varautuneet sen aiheuttamiin tuhoihin.
 Filippiineille iskee vuosittain keskimäärin 20 taifuunia ja myrskyä.
 Lue myös:
 Filippiinejä on ravistellut voimakas 6,9 magnitudin maanjäristys – ei tsunamiuhkaa

Filippiinien viikonlopun myrsky surmasi lähes 70 ihmistä


Summary: Kova tuuli voi estää uudenvuoden ilotulitukset jopa kokonaan. Ammattilaiset seuraavat sääolosuhteita herkeämättä vuodenvaihteessa.

Pohjoisen pelastuslaitokset ovat suosittaneet,  ettei ilotulitteita ammuta talvimyrskyssä  uudenvuodenaattona. Ilmatieteen laitoksen mukaan puuskainen tuuli voimistuu illalla lännestä alkaen ja sateet alkavat iltapäivästä tai alkuillasta. Tuulen nopeus voi kohota jopa 17 m/s merialueilla ja myös maalla voi tuulla kovaa.
 Suomen Ilotulitus Oy:n liiketoimintajohtaja  Otto Savimaa  kertoo, että ammattilaiset noudattavat yleisesti tuulirajaa, joka on 14 m/s.
 – Ilmatieteenlaitoksen varoitukset otetaan huomioon ja niitä seurataan loppuun asti. Jos näyttää siltä, että se tuuli on liian kova, menee rajojen yli isoille paukuille, niin sitten rakett eja ei voi ampua. Silloin se ei ole turvallista.
 – Huomioon pitää ottaa myös tuulen suunta. Jos tuulee sellaiseen suuntaan, missä ei ole rakennuksia tai yleisöä, niin raketteja pystytään monesti ampumaan kovemmallakin tuulella.
 Suomen Ilotulitus Oy vastaa muun muassa  Turun kaupungin ilotulituksesta  uudenvuodenaattona.
 Tilannekeskus seuraa olosuhteita
 Otto Savimaa muistuttaa, että kaupunki-ilotulituksissa laukaisupaikat ovat pitkälti sidottuja tiettyyn alueeseen.
 – Turvaetäisyydet on laskettu tietyille paikoille. Tietysti raketteja kallistamalla vastatuulen suuntaan pystytään hieman vaikuttamaan lopputulokseen, jotta raketti räjähtäisi sitten mahdollisimman keskellä ilotulituspaikkaan nähden.
 Savimaa kertoo, että ilotulitusten aikana ammattilaisilla on tilannekeskus, jossa seurataan olosuhteita.
 – Esimerkiksi minä seuraan ensi yönä tuulten nopeuksia ja tiedotan tuuliolosuhteista vastaaville ampujille. Yhdessä keskustelemme sitten siitä, ovatko olosuhteet tarpeeksi turvalliset laukaisuille.
 Ilotulitukset pystytään perumaan tuulen takia vain hetki ennen laukaisua.
 – Ennen H-hetkeä pystytään laukaisut perumaan ja ilotulituksen pystyy myös keskeyttämään. Tietenkin tilaajan kanssa täytyy ilotulituksen peruminen sopia. Eli jos tilaaja haluaa tiedottaa asiakkailleen siitä aikaisemmin, niin se otetaan huomioon.
 Ilotulituksista osa voidaan myös jättää laukaisematta.
 – Ennen ilotulitusten alkamista voidaan päättää jättää osa tuotteista käyttämättä jos todetaan, että ne eivät ole hyviä vallitseviin olosuhteisiin. Esimerkiksi jos on leijailevia ilotulitteita ja pitkäkestoisia efektejä, niin ne voidaan jättää pois.

Rakettiammattilaiset seuraavat herkeämättä tuuliolosuhteita – uudenvuoden ilotulitukset voivat jopa peruuntua myrskytuulen takia


Summary: Käyttämättä jääneiden ilotulitteiden kanssa voi toimia monella tavalla.

Ilotulitteita voi jäädä tänä uutena vuotena ampumatta aiempia vuosia enemmän, koska  Suomeen ennustetaan vuoden vaihteeksi sateista ja tuulista säätä.
 Jos sinulle jää juhlien jälkeen käyttämättömiä raketteja, voit toimia niiden kanssa usealla eri tavalla.
 Kuluttaja voi pyytää hänelle raketteja myynyttä kauppiasta ottamaan vastaan raketit. Kauppiaalla ei kuitenkaan ole siihen minkäänlaista velvoitetta. Vastaanottovelvoite koskee vain viallisia ilotulitteita rajoitetun ajan tammikuussa.
 Ennen kauppiaalle palauttamista on hyvä ottaa tarkkaan selvää rakettien todellisesta myyjätahosta. Etenkin isoissa marketeissa ilotulitteita saattaa myydä eri kauppias kuin se, joka pitää tiloissa muuta varsinaista kauppaa.
 Kauppojen palautuskäytännöissä eroja
 S-ryhmästä kerrotaan Ylelle, että S-ryhmä ottaa vastaan heidän myymälöistään myytyjä käyttämättömäksi jääneitä ilotulitteita. Kuluttajille maksetaan ilotulitteista rahat takaisin. Palautukset täytyy tehdä 9.1.2019 mennessä.
 S-ryhmä ei ota vastaan muiden tahojen myymiä ilotulitteita. Kuluttaja voi tarkistaa kassakuitista, onko myyjä ollut joku S-ryhmän kaupoista vai jokin ulkopuolinen kauppias.
 K-ryhmästä kerrotaan, että ilotulitteita myyviin K-ryhmän kauppoihin voi tarvittaessa palauttaa myös muualta ostettuja ilotulitteita. K-ryhmän mukaan ne toimitetaan hävitettäväksi maahantuojalle. Käyttämättä jääneitä ilotulitteita ei K-ryhmässä hyvitetä.
 Hävitä vasta likomärkänä
 Jos haluat hävittää käyttämättä jääneet ilotulitteet, voit  upottaa raketit vuorokauden ajaksi veteen  niin, että ne kastuvat läpikotaisin (Keski-Uudenmaan pelastuslaitos). Tämän jälkeen ilotulitteet voi viedä tavalliseen sekajätesäiliöön.
 Jos et henno hävittää ostamiasi ilotulitteita vaan haluat säästää ne ensi vuoden paukuttelua varten, voit säilyttää niitä pieniä määriä (5 kg) kotona kuivassa ja viileässä paikassa. Säilytyksen tulee olla myös erillään sähkölaitteista ja lukitussa tilassa.
 Ilotulitteita ei saa säilyttää ullakkotiloissa eikä asuinhuoneistojen yhteisissä tiloissa. Pelastusviranomaiset eivät kuitenkaan ylipäätään suosittele ilotulitteiden säilyttämistä kotona.
 Ylijäämäraketit on myös mahdollista räjäyttää ennen seuraavaa uutta vuotta. Jos kyseessä ei ole ammattimainen, yleisölle suunnattu ilotulitusnäytös, on räjäyttelyyn haettava lupa pelastusviranomaiselta viimeistään viisi vuorokautta ennen räjäyttelyä.
 On kuitenkin hyvä muistaa, että raketteja ei saa räjäytellä missä tahansa, koska ilotulitteiden räjäyttämiselle on asetettu runsaasti paikkakuntakohtaisia rajoituksia.
 Raketteja saa ampua vuodenvaihteessa kahdeksan tunnin aikana eli uudenvuodenaaton iltakuudesta uudenvuodenpäivän aamukahteen.
 Päivitetty klo 13.30: Lisätty linkki Keski-Uudenmaan pelastuslaitoksen ohjeisiin. Päivitetty klo 16.25: Lisätty tiedot S- ja K-ryhmien palautuskäytännöistä.
 Lue myös:

Näin ammut ilotulitteet turvallisesti (Tukes)
 Useilta pelastuslaitoksilta suositus olla ampumatta ilotulitteita – Animaatio näyttää, miten tuulet puhaltavat illan aikana
 Ympäristökaupungiksi julistautunut Lahti ei ole luopumassa ilotulitteista – ”Lasershow on ehkä tulevaisuuden teknologiaa”

Mitä tehdä, jos raketteja jää ampumatta huonon sään takia?
Voit yrittää palauttaa ne myyjälle, heittää litimärkänä roskiin tai räjäyttää myöhemmin luvanvaraisesti


Summary: Kylpylän asiakkaat ovat kritisoineet peseytymis- ja pukuhuonetiloja epäsiisteiksi.

Helsingin Katajanokalla sijaitsevan merikylpylä Allas Sea Poolin tilat ovat äärirajoilla suuren käyttäjämäärän vuoksi. Kylpylässä on samalla havaittu useita epäkohtia, joista asiakkaat ovat antaneet palautetta.
 Suihku- ja pukuhuonetiloja on sosiaalisessa mediassa arvosteltu epäsiisteiksi ja suihkujen on myös kerrottu reistailevan. Lisäksi miesten saunan kiukaan toiminnassa on ilmennyt ongelmia.
 Allas Sea Poolin toimitusjohtajan  Bodil Ståhlin  mukaan tilanteeseen on tulossa parannusta alkuvuoden ja kevään aikana. Esimerkiksi kiuas vaihdetaan tammikuun alkupuolella ja suihkut aiotaan vaihtaa uusiin heti tarvittavien erikoisosien saavuttua.
 – Kiuasta on tutkittu eri asiantuntijavoimin ja kaikki osat on vaihdettu, mutta ongelman löytäminen on ollut vaikeaa. Meille on tulossa uusi kiuas eri valmistajalta. Lisäksi automaattisuihkut vaihdetaan manuaalisiin, jotka kestävät kulutusta paremmin.
 Kävijämäärä ylittänyt ennakko-odotukset
 Ståhlin mukaan kylpylässä käy keskimäärin yli 700 ihmistä päivässä, mikä on selvästi enemmän kuin alun perin odotettiin.
 Ruuhkaa on erityisesti aamuisin ja iltaisin sekä viikonloppuisin, mutta arkisin päiväsaikaan tilaa löytyy myös ajoittain ahtaiksi käyvistä pukuhuoneista.
 – Ajoittain on todella ruuhkaista etenkin päärakennuksen pukuhuoneissa. Ne on mitoitettu pienemmälle kävijämäärälle, mutta sivurakennuksen pukuhuoneissa on lisää tilaa, Ståhl sanoo.
 Kritiikkiä on tullut myös vettä lainehtivista pukuhuoneiden lattioista. Ståhlin mukaan ongelmia tulee ruuhka-aikoina, jolloin lattiat eivät ehdi kuivua ihmispaljouden vuoksi.
 Maaliskuun aikana Allas Sea Poolin tiloja remontoidaan ja parannetaan vaiheittain siten, että kylpylä voidaan pitää toiminnassa joka päivä.
 – Neliöitä emme saa lisää, sillä rakennusoikeus on jo käytetty, mutta suunnittelemalla pukuhuoneet uudelleen ja tekemällä muutoksia pohjaratkaisuun saadaan varmasti parannuksia.
 Ståhlin mukaan kävijämääriä yritetään saada tulevaisuudessa jaettua tasaisemmin. Tietyille asiakasryhmille voidaan esimerkiksi tarjota alennuksia päiväsaikaan, kun kävijöitä on vähemmän. Lisäksi Allas Sea Poolin aukioloaikoja on tänä talvena pidennetty.
 – Vaikka ajoittain on ahdasta, on suurin osa asiakaspalautteesta kuitenkin selkeästi myönteistä, Ståhl toteaa.

Allas Sea Poolin lattiat eivät kuivu kunnolla ja suihkut reistailevat – Suuri kävijämäärä yllätti kylpylän, keväällä luvassa parannuksia tiloihin


Summary: Tekniikka tuo mukanaan myös uusia turvallisuusuhkia, kun ihmiset tuudittautuvat älyauton hallintaan.

Kodinkoneita kehitettiin aikaisemmin vapauttamaan ihmisiä arjen toisinaan raskaista askareista. Mutta onko kehitys mennyt jo älyjääkaappien ja muiden tekoälyä hyödyntävien laitteiden kehityksessä liian pitkälle?
 Tieteenfilosofi  Anna-Mari Rusanen  syttyy aiheelle. Ihminen on omimmillaan tekemässä, liikkumassa ja samalla oppimassa tekemällä ja aistimalla. Suomen kielessä englannin  human being  on ytimekkäästi vain ihminen, mutta Rusasen mukaan nimitys pitäisi olla  human doing  eli tekevä ihminen.
 Jos teknologian kehittäjät eivät ymmärrä ihmisen todellista olemusta, teknologiakehitys menee Rusasen mukaan pahasti metsään.
 – Tuntuu siltä, että monta kertaa älylaitteita kehitetään niin, että yritetään automatisoida meille luontaisesti mielekkäitä asioita.
 Tekniikan pitäisi tukea ihmistä tekemään
 Rusanen on käynyt asiasta äskettäin keskustelua ystäviensä kanssa monen huomiota ja aikaa vievässä Facebookissa. Hän kertoi näkemyksistään Yle Radio 1:n Ykkösaamun  haastattelussa.
 – Ajatus puistattaa. On kammoksuttavaa, jos kaupassa käynti vietäisiin pois, Anna-Mari Rusanen Helsingin yliopistosta tiivistää ajatuksensa teknologiakehityksestä älyjääkaappien yhteyteen.
 Rusanen on huolissaan siitä, että nykylaitteet ja -sovellukset ovat jopa tarkoitushakuisesti rakennettu koukuttamaan käyttäjiä, eikä välttämättä auttamaan ihmistä tukemalla tekemistä. Hän ei halua luovuttaa päätöksentekoa ja toiminnan suunnittelua koneille.
 Kolikolla, kuten myös tekniikalla on myös kääntöpuolensa, kun tekniikka on auttanut esimerkiksi monia oppimisvaikeuksien kanssa ponnistelevia.
 Tekoäly viemässä ihmistä vaikeisiin tilanteisiin
 Aivotutkija  Mona Moisalan  mukaan kehitys on kuitenkin kääntymässä päälaelleen: apurit ovat entistä useammin ottaneet ajajan paikan ja vievät yhä enemmän aikaa. Helsingin yliopiston tutkija Moisalan mukaan älylaitteita pitäisi kehittää enemmän niin, että niihin käytettyä aikaa pystyy paremmin hallitsemaan.
 Kysymys koneiden liian hallitsevasta asemasta tulee esille robottiautojen kehittelyssä. Tekniikkaa on kehitetty korjaamaan ihmisten virheitä liikenteessä. Tekniikan ei ole tarkoitus kuitenkaan vapauttaa ihmiskäyttäjää viimekätisestä vastuusta ratin takana.
 – Ihmisen pitäisi tilanteessa, jossa auto ei enää kykene ratkaisemaan ongelmaa, hypätä puikkoihin ja korjata ongelma. Miten pystymme tässä hyvällä tavalla toimimaan, Rusanen kysyy.
 Älylaitteita yhdessä peuhaamisen sijaan
 Lastenpsykiatri  Jukka Mäkelä  korostaa tekemistä, erityisesti yhdessä tekemistä, arvokkaana suojana nykyajan lyhytjänteisyydelle ja alttiudelle väkivaltaiseen käytökseen.
 – Tulee toisinaan todella paha mieli, kun kulkee koulujen pihojen ohi ja näkee lapsia omilla kännyköillään. Olemme viemässä jotain sellaista, joka on ihmisille aivan keskeistä eli yhdessä peuhaamista, kertoo psykiatri Jukka Mäkelä Terveyden ja hyvinvoinnin laitokselta.
 Asiantuntijoiden mukaan älylaitteiden mukanaan tuomiin epätoivottuihin vaikutuksiin, kuten lyhytjännitteiseen heinäsirkkamieleen ollaan kuitenkin heräämässä.
 Lue myös:
 Hei, herätys siellä ratissa! Ajoavustin ei tee kärrystäsi robottiautoa
 Koti muuttuu entistä älykkäämmäksi – esimerkiksi älyvalot, älylukot ja vesivuotovahdit yleistyvät

Teknologiakehittäjiltä ihmiskäsitys hukassa? Filosofi huolissaan ruokakaupassa käyntiä helpottavasta tekniikasta


Summary: Jos brexit tuottaa suuria vaikeuksia, rahoitusjärjestelmästä eroaminen tuottaisi paljon suurempia, eurokonkari Johnny Åkerholm sanoo.

Uutenavuotena 1998 Brysselissä juhlittiin uutta valuuttaa. Grand-Place -keskustorilla esitettiin euroteemaisia luistelunäytöksiä ja kuorolaulua. Justus Lipsius -rakennuksessa jäsenmaiden valtiovarainministerit kilistelivät samppanjalaseja Euroopan keskuspankin EKP:n ensimmäisen pääjohtajan  Wim Duisenbergin  kanssa.
 Eurojohtajien katsellessa ilmoille laskettiin 2 999 euroilmapalloa – 3 000:een olisi tarvittu Belgian ilmailuviranomaisten lupa.
 Nyt, kun euro täyttää 20 vuotta, juhlia ei pidetä.
 Juhlaan ei ole syytä, koska eurosta on tullut vain jotakuinkin siedettävä ja keskilaatuinen, paikoin kyseenalaistettu mutta ani harvoin kiitosta saanut vaihdantaväline.
 Testaa tietosi yhteisvaluutasta  täällä .
 Lue  täältä , mikä eurossa meni pieleen ja mikä nappiin.
 Tässä artikkelissa yksi euron syntymisajan keskeisistä suomalaisvirkamiehistä, nyt jo eläkkeellä oleva  Johnny Åkerholm  kertoo ajatuksiaan 20-vuotiaasta valuutasta.
 "Euro toi sitä vakautta mitä odotettiin, mutta poliittisesti ei oikein pystytty toteuttamaan niitä tavoitteita, joita euroa perustettaessa asetettiin", muun muassa Suomen Pankissa, valtiovarainministeriössä ja Pohjoismaiden investointipankissa uraa tehnyt Johnny Åkerholm sanoo. Yle
 Aluksi kaikki meni hyvin. Liiankin hyvin, sanoo Åkerholm, joka oli valtiovarainministeriön alivaltiosihteerinä euron perustamisen kannalta olennaisimmat vuodet 1995–2003.
 – Tunnelma vuonna 1998 oli optimistinen ja positiivinen, vaikka tietenkin kaikki mukana olleet olivat tietoisia, että tämä ei ole mikään helppo haaste.
 Åkerholmin mielestä suurin yllätys olikin se, miten hyvin euron sisäänajo meni.
 – Paljon paremmin kuin oli uskallettu toivoa. Ongelmat tulivat vasta myöhemmin, koska hyvän sään aikana ei onnistuttu vahvistamaan euron tukipilareita.
 Euro loi harhakuvan vakaudesta
 Ennen yhteisvaluutan käynnistystä euron synnyttäjät pohtivat lähinnä mahdollisia kriisejä, esimerkiksi millaisia maakohtaisia ongelmia yhteisvaluutta voi tuoda.
 Sitä ei osattu ennakoida, miten euron tuoma vakaus voi muuttaa jäsenmaiden toimintaa. Kun niin moni maa halusi mukaan yhteisvaluuttaan, niin ne myös tekivät parhaansa talouspolitiikassa ennen yhteisvaluutan aloittamista.
 – Se loi hyvän perustan, jonka varaan pystyttiin rakentamaan sitten aika moneksi vuodeksi. Ja ehkä se olikin pieni ongelma, ettei pitkään aikaan syntynyt ongelmia. Syntyi odotus, että tämä järjestelmä toimii automaattiohjauksessa.
 Euro toi vakautta ja taloudet kasvoivat yhteisvaluutan kymmenen ensimmäistä elinvuotta.
 Virhe oli Åkerholmin mielestä se, että hyvinä vuosina ei tehty rakenteellisia uudistuksia. Jäsenmaat tuhlasivat myönteisessä taloussuhdanteessa, monen velka vain kasvoi.
 Finanssikriisi paljasti tosiasiat
 Totuuden hetki koitti vuonna 2008, jolloin  alkoi finanssikriisi . Sen jälkimainigeissa kävivät ilmi Kreikan velkaongelmat, ja ongelmiin ajautuivat myös  Irlanti, Portugali, Espanja ja Kypros .
 Nyt jännitetään Italian velkaantumista.
 Ilmapalloja valmisteltiin laukaistavaksi ilmaan Euroopan neuvoston rakennuksen sisäpihalla eurovaluutan julkaisutilaisuudessa Brysselissä 31. joulukuuta 1998. Olivier Matthys / EPA
 Olivatko euron perustajat jopa liian hurmoshenkisiä?
 – Eivät ehkä ihan perustamisvaiheessa, mutta niiden ensimmäisten vuosien hyvien vuosien perusteella syntyi euforinen käsitys siitä, kuinka vahvalla pohjalla järjestelmä lopulta on, Åkerholm pohtii.
 Vielä vuonna 2000 huippukokouksessaan valtionjohtajat aikoivat tehdä Euroopasta  maailman kilpailukykyisimmän talouden . Talouden tuolloista ilmapiiriä ei osattu käyttää hyväksi, ja toisin kävi.
 Åkerholm onkin monien muiden asiantuntijoiden kanssa samaa mieltä siitä, että nyt euro kaipaisi kipeästi uudistusta. Eurossa mukana olevia maita tulisi seurata nykyistä laajemmin.
 – Nyt kiinnitetään huomiota vain julkisen talouden tasapainoon, kun pitäisi katsoa maan kasvumahdollisuuksia ja koko talouden tasapainoa. On esimerkiksi tärkeää katsoa, mitä tapahtuu yksityisen sektorin velkaantumiselle – eikä vain julkisen sektorin velkaantumiselle.
 Euro oli ensimmäiset kolme vuotta tilivaluutta. Kun euron käteisraha otettiin käyttöön tammikuussa 2002, yhteisvaluutassa oli 12 jäsentä: Belgia, Espanja, Hollanti, Italia, Itävalta, Irlanti, Luxembourg, Saksa, Suomi, Ranska, Portugali ja viimeisenä mukaan hyväksytty Kreikka. Kuvassa Euro-monumentti Frankfurtissa. Anna Karismo, Yle
 Åkerholmin mielestä nykytilanne on epätasapainossa. Kreikan ja muiden maiden tukipaketit osoittivat, että euromaat ovat valmiita yhteisvastuuseen – vaikka se onkin vastoin euron alkuperäisiä periaatteita.
 Idea eurosta syntyi 50 vuotta sitten Jo 1960-luvun lopulla tuolloiset kuusi EU:n jäsenmaata sopivat talouksiensa lähentämisestä. Valtionjohtajat päättivät talous- ja rahaliiton luomisesta vuoden 1969 huippukokouksessaan. Seuraavina vuosikymmeninä idea rahaliitosta kypsyi, kun unioniin tuli lisää jäsenmaita, oikeistodiktatuurit kaatuivat, Berliinin muuri murtui ja EU:n sisämarkkinat syntyivät. Yhteisvaluutan perustamisesta päätettiin lopulta Maastrichtissa vuonna 1992. Sopimuksen mukaan euromaiden budjettivaje saisi olla korkeintaan kolme prosenttia suhteessa bruttokansantuotteeseen. Julkista velkaa sai olla enintään 60 prosenttia suhteessa bkt:hen.
 Talous- ja rahaliitossa ei kuitenkaan ole yhteistä talouspolitiikan hallintamekanismia.
 – Järjestelmät, jotka on rakennettu finanssikriisin jälkeen, ovat aivan liian monimutkaisia, Åkerholm sanoo.
 Euroaluetta pitäisi joko kehittää syvemmäksi liitoksi liittovaltion suuntaan tai sitten markkinavoimia tulisi hyödyntää tähänastista tehokkaammin. Koska yhteiselle euroalueen budjetille ei ole poliittista tukea, jälkimmäisen toteutuminen on todennäköisempää.
 Åkerholm kertoo uskovansa ja toivovansa, että seuraavan kahdenkymmenen vuoden kuluttua markkinat ohjaavat järjestelmää nykyistä enemmän.
 – Tosiasia on, että viime aikoina italialaiset eivät ole reagoineet komission uhitteluun vaan siihen, että valtionlainojen korot lähtivät nousuun. Vasta siitä Italialle olisi seurannut kovin suuria ongelmia.
 Euroalueen valtiovarainministerit kokoontuivat ryhmäkuvaan eurovaluutan 20-vuotisjuhlan kunniaksi Brysselissä 3. joulukuuta. Ilmassa ei ollut suuren juhlan tuntua.

 Stephanie LeCocq / EPA
 Åkerholmin mielestä nyt on syntynyt kuvitelma, että euromailla on yhteisvastuu toistensa talouksista. Siitä olisi päästävä eroon.
 – Puhutaan aivan liikaa jäsenmaiden budjettien yksityiskohdista. Pitäisi käydä keskusteluja, mitä talouspolitiikassa oikeasti tapahtuu ja mitä pitäisi tehdä. Esimerkiksi Italian kohdalla tulisi pohtia, miksi talous ei kasva, ja hakea siihen ratkaisuja.
 Aikoinaan Kreikan ja nyt myös Italian kohdalla on pohdittu, voisivatko ne  erota eurosta .
 Åkerholm ei suosittele eroa kenellekään. Hän pitää eroa vaihtoehtona vasta sitten, kun jonkin maan talous on ajettu todella surkeaan jamaan. Britannian ero EU:sta voisi olla vielä pientä siihen verrattuna, että jokin suuri maa pyristelisi eroon eurosta.
 – Jos brexit tuottaa suuria vaikeuksia, niin rahoitusjärjestelmästä eroaminen tuottaisi paljon suurempia. Italiassa tai siinä maassa, joka koettaa erota, jouduttaisiin todennäköisesti hyvin laajaan valuuttasäännöstelyyn.
 Lisää aiheesta:
 Suomi on yhä kallis maa, vaikka euro on tasoittanut hintoja – arvaatko, mikä Suomessa on halpaa?

Nyt on syntymäpäivä, jota kukaan ei halua juhlia – eurosta tuli vain keskinkertainen valuutta


Summary: Luvassa juhlatunnelmia myös muun muassa Moskovasta ja Pariisista, sitä mukaa kun vuosi vaihtuu.

Hyvää uutta vuotta ja tervetuloa mukaan seuraamaan vuodenvaihteen juhlintaa maailmalla ja Suomessa!
 Kaukoitä ja Australia ovat pamauttaneet uuden vuoden käyntiin ensimmäisten joukossa, ja vuosi 2019 on alkanut myös Thaimaassa.
 Verkossa näytämme Dubain ilotulituksen kello 21.40 alkaen sekä Moskovan juhlintaa kello 22.50.
 Kaikkein ensimmäisenä vuosi 2019 otettiin vastaan Tyynellämerellä Kiribatin itäisimmillä saarilla. Ne loikkasivat päivämäärärajan yli sopivasti ennen vuotta 2000 ja saivat tuolloin jättihuomion maailman ensimmäisille millennium-juhlille.
 Tänä vuonna mittavia uudenvuodenjuhlia ei tiettävästi järjestetty.
 Maailmalla juhlitaan aamuun asti
 Aamuyöllä ja aamulla juhlat jatkuvat Euroopassa ja Amerikassa: Pariisissa vuosi vaihtuu yhdeltä aamuyöllä, Lontoossa kello 2, Rio de Janeirossa kello 5 ja New Yorkin Times Squaren uudenvuodenjuhlintaan pääsee verkossa mukaan aamuseitsemältä.
 Tästä pääset katsomaan kohokohdat Sydneyn, Aucklandin, Hongkongin ja Bangkokin ilotulituksista.

 Espoo avasi lasershow'lla

 Suomen Espoossa järjestettiin Suomen ensimmäinen laservaloshow, kaupunki arvioi ennakolta kävijämäärän yltävän tuhansiin.
 Illan kuluessa Yle välittää radio- ja televisiolähetyksiin tunnelmia myös Tahkon uudenvuodenjuhlista Kuopion Nilsiästä, jossa järjestetään ilotulitukset kello 20 sekä 24.
 Tahkolla uutta vuotta ovat jo toista kertaa kokoontuneet viettämään kuuden hengen ystäväporukka Joensuusta, Jyväskylästä ja Siilinjärveltä.
 Ilotulitukset tai tina eivät kuulu asialistalle vaan  Jaakko Lehtolan ,  Joonas Tervosen ,  Pauliina Purasen ,  Aleksi Pekkarisen ,  Olli Tervosen  ja  Krista Mehtosen  ilta on kulunut pizzan ja saunan parissa.
 – Alle kolme tuntia kylpäsyä on rikos, porukka toteaa.
 Antti-Petteri Karhunen / Yle
 Luonnollisesti olemme paikalla myös Helsingissä Senaatintorin juhlissa, joita voi seurata suorana TV1:ssä kello 23 alkaen. Tosin Senaatintorin ohjelmaan on pientä  epävarmuutta  tuonut talvimyrsky.
 Senaatintorilla kello 17 alkanut lasten uudenvuodenjuhla päättyi ilotulitukseen.
 Kokkolan torilla uuden vuoden valoinstallaatio on ollut esillä iltapäivästä asti.
 Valtiovalta tervehtii
 Myös valtiovalta osallistui uuden vuoden toivotuksiin.
 Pääministeri  Juha Sipilä  (kesk.) painotti uudenvuodenpuheessaan muun muassa, että jokaisen Suomeen tulevan on noudatettava maan lakeja, mutta että myös vihapuheen viljeleminen on rikos.
 Sipilä juhlii ensi vuonna muun muassa sitä, että tasavaltaisen Suomen hallitusmuoto astui voimaan sata vuotta sitten, vuonna 1919, ja toivoo huhtikuun eduskuntavaaleista demokratian juhlaa.
 – Toivon rehtiä vaalitaistelua, jossa keskitytään ratkaisujen etsimiseen pelkojen lietsomisen ja keskinäisen syyttelyn sijasta, Sipilä sanoi.

Yle seuraa maailman komeimpia ilotulituksia läpi yön – Espoo aloitti uuden vuoden lasershow'lla


Summary: Lidl on jo luopunut häkkimunien myynnistä ja Kesko kertonut siirtymäajasta.

Tästä on kyse S-ryhmän kauppoihin on levitetty virikehäkkikananmunien vastaisia lappusia. Oikeutta eläimille -järjestö toivoo S-ryhmän lopettavan häkkikanojen munien myynnin. S-ryhmä ei aio luopua häkkikananmunien myymisestä.
 Osassa S-ryhmän Prismoja on käynnissä virikehäkkikanaloita vastustava vastamainoskampanja, kertoo Oikeutta eläimille -järjestö. Niinsanottuja vastamainoksia on järjestön mukaan levitetty Prismoihin ainakin Porissa, Tampereella ja Jyväskylässä.
 Esimerkiksi ostoskärryihin on kiinnitetty kuvia häkkikanoista, ja teksti kertoo häkeissä olevan kanalle tilaa suunnilleen mainoksen koon verran. S-ryhmästä vahvistetaan, että tiedotteita on levitetty sen kauppoihin.
 Oikeutta eläimille -järjestö kerää parhaillaan nettisivuillaan nimiä vetoomukseen, jossa pyydetään S-ryhmää luopumaan häkkimunien myynnistä. Vastamainokset eivät kuitenkaan ole järjestön levittämiä, vaan niiden takana ovat yksittäiset aktivistit, sanoo Oikeutta eläimille -järjestön yrityskampanjavastaava  Juhis Ranta .
 S-ryhmä: Ikävää, jos syyllistetään
 S-ryhmän tuoretuotteiden valikoimajohtajan  Antti Oksan  mukaan "lehdyköitä tai papereita", joissa on vedottu kauppoihin, on löytynyt muutamasta Prismasta. Oksan mukaan S-ryhmässä suhtaudutaan toistaiseksi asiaan maltillisesti.
 – Sinänsä kansalaisyhteiskunnassa on mielipidevapaus ja oikeus sitä ilmaista. Siinä mielessä yritämme olla ymmärtäväisiä ja positiivisia. Toisaalta on ikävää, jos kuluttajaa kovin paljon syyllistetään raflaavalla viestillä, Oksa sanoo.
 Häkkimunat vastatuulessa
 Muista suurista elintarvikekaupan ketjuista Lidl  luopui  virikehäkeissä tuotettujen kananmunien myynnistä vuonna 2016. Kesko puolestaan aikoo luopua häkkimunien myynnistä siirtymäajan jälkeen vuoden 2025 loppuun mennessä.
 Virikehäkkikananmunien myynti on vähentynyt Suomessa voimakkaasti viime vuosina. Samaan aikaan muiden kananmunien myynti on kasvanut.
 Uusia kanalainvestointeja tehdään pääasiassa  lattiakanaloihin  ja luomutuotantoon, tosin investoinnit ovat viime vuosina Siipikarjaliiton mukaan olleet vähissä.
 Valikoimajohtaja Antti Oksan mukaan S-ryhmä jakaa huolen eläinten hyvinvoinnista ja eettisemmästä ruoantuotannosta. Ryhmä ei kuitenkaan ole luopumassa häkkikananmunista omalla linjauksellaan.
 Häkkimunia on S-ryhmässä myydyistä kananmunista noin 60 prosenttia. Hinnaltaan ne ovat edullisimpia munia. Perinteiset kanahäkit vaihtuivat virikehäkkeihin  vuoden 2012 alussa .

S-ryhmän kauppoihin levitetty häkkikananmunia vastustavia vastamainoksia


Summary: Tukes ja THL kannustivat ihmisiä viime vuonna valamaan juhlan kunniaksi esimerkiksi mehiläisvahaa tai sokeria tinan sijaan. Kauppoihin ilmestyneet uudet tinat käyttäytyvät tekemämme testin mukaan entisten tavoin.

Uuden vuoden tinojen valanta loppuu ensi vuonna, näin huusivat otsikot viime vuonna tähän aikaan. Piti keksiä jotain millä vanhat hevosenkengän muotoiset tinat voisi korvata.
 Viime vuonna Turvallisuus- ja kemikaalivirasto Tukes ja Terveyden ja hyvinvoinnin laitos THL kannustivat ihmisiä valamaan uutena vuonna esimerkiksi mehiläisvahaa tai sokeria tinan sijaan.
 Vaan mitäpä joulun jälkeen satunnaisen kulkijan silmiin osui marketissa? Paketti uuden vuoden tinoja, niitä ihan samanlaisia hevosenkengän muotoisia, mitkä suuren lyijypitoisuuden vuoksi laitettiin myyntikieltoon viime vuonna. Varoittelu tinan valamisen loppumisesta oli niin tehokasta, että  monet hamstrasivat niitä  tulevien vuosien varalle kilokaupalla.
 Koevalokset ryhmäkuvassa. Tinasta valmistettu hevosenkenkä myös näyttää samalta kuin vanha uudenvuoden lyijytina. Sokeri sulatettuna ja jäähdytettynä muistuttaa lähinnä meripihakasaa. Mehiläisvaha jäi tässä kokeessa hännille ja näytti enemmän munakkaalta kuin tinalta.  Petri Rinne / Yle
 Oliko hysteria turha? Siltä vaikuttaa, sillä kauppoihin nyt ilmestyneet tinat ovat myyntikelpoisia, ja kaiken lisäksi käyttäytyvät samalla tavalla kuin vanhat lyijyä sisältävät hevosenkengät.
 Perinteinen vanha uudenvuodentina sisälsi jopa yli 95 prosenttia lyijyä, joka on vaarallista terveydelle ja ympäristölle.
 – Mikäli lyijyn pystyy korvaamaan tuotteessa jollain muulla aineella, saa tinoja myydä, kunhan vain kysymys ei ole vaarallisista yhdistelmistä, kertoo Tukesin kemikaalilainsäädännön ylitarkastaja Sari Tuhkunen.
 Uusi uudenvuodentina sisältääkin 97 prosenttia tinaa ja 3 prosenttia antimonia, joka antaa tinalle vähän lisää kovuutta.
 Näin testi sujui – perinteisempi voitti
 Testissä uusi tina käyttäytyi kuin vanha ”lyijykenkä”, eivätkä haastajina olleet mehiläisvaha tai sokeri pystyneet, valitettavasti, millään osa-alueella haastamaan tinasta tehtyä tulevaisuuden ennustajaa. Kun Aito Tinakenkä suhahti veteen, se muotoutui uudenvuodentinan kaltaiseksi taideteokseksi. Mukaan tuli myös röpötystä, jota tulkitaan tulevan vuoden rahasaaliiksi.
 Tukesin ja THL:n lyijytinakielto sai aikaan pienen ostohysterian vannoutuneiden valajien joukossa, nyt kauppoihin on kuitenkin saatu korvaavia tinasta valmistettuja tinoja. Jos sokerin tai mehiläisvahan kanssa ei ole harjoitellut etukäteen, voi valos olla masentava. Petri Rinne / Yle
 Sokeritinaa kokeilin ensin ruokosokeripaloilla, mutta todella huonolla menestyksellä. Tässä kokeessa saatiin aikaan vain mustaa mönjää, joka veteen osuessaan hajosi pieniin palasiin. Valkoinen hienosokeri sen sijaan toimi paremmin, mutta valos vesisangon pohjalla näytti enemmän meripihkan palaselta kuin tinalta. Ei jatkoon.
 Mehiläisvaha oli paha pettymys. Niin paljon kuin olisin halunnut, että tinalle olisi jokin hyvä ekologinen vastine, en saanut vahaa toimimaan ollenkaan. Valos muistutti lähinnä munakasta tai oksennusta. Ehkä tekniikka mehiläisvahan kanssa oli myös hukassa, sillä olen nähnyt sellaisia kuvia, joissa vahasta on saatu aikaan jonkinlainen möykky.
 Petri Rinne
 Lisää aiheesta:
 Moni suuttui, kun uudenvuoden tinat vietiin kaupoista – "Olkoon laki mikä vaan, meillä valetaan"
 Monet kaupat eivät myy enää ollenkaan uudenvuoden tinoja – ”Emme ole onnistuneet hankkimaan pakkauksia, joissa olisi varoitus”

Hamstrasitko sinäkin viime vuonna kiellettyjä tinoja kaapin perukoille? Toimittajamme testasi kauppaan ilmestyneet uudet lyijyttömät "hevosenkengät"


Summary: Myös palvelut ovat säilyneet liitoskunnissa pääosin.

Kokkolan kaupungin sekä Kälviän, Lohtaja ja Ullavan kuntien liitoksesta tulee vuodenvaihteessa kuluneeksi tasan kymmenen vuotta.
 Historiallinen päätös tehtiin jo 3.12. 2007 valtuustojen yksimielisillä päätöksillä. Kälviällä valtuusto nuiji päätöksen puolessa tunnissa, Kokkolassa päätös syntyi tunnissa.
 Aloite liitokseen tuli taloudellisiin vaikeuksiin ajautuneelta Lohtajalta. Lohtaja olisi ollut valmis liitokseen, vaikkei sillä ollut edes yhteistä maarajaa Kokkolan kanssa.
 Kun aluksi vastaan hangoitellut Kälviä saatiin houkuteltua mukaan, olivat liitoksen ainekset kasassa.  Ullavan kunnan viimeinen tilinpäätös vuodelta 2008 kertoi, että yhdistyminen taloudellisen aallon harjalla ratsastaneeseen Kokkolaan tapahtui kreivin aikaan.
 Kaupunki on investoinut liitoskuntiin
 Valtio avitti kuntaliitoksia porkkanarahoilla, joita Kokkolaan saatiin yhdeksän miljoonaa euroa. Kokkolaan liittyneissä kolmessa kunnassa oli asukkaita yhteensä liki 8 500. Syntyneessä uudessa kaupungissa oli 45 644 asukasta. Määrä on sittemmin kasvanut parilla tuhannella.
 Kuntaliitoksen aikana vuosina 2009–2018 isompia investointeja on liitoskuntien alueelle tullut 15,65 miljoonaa euroa, Kanta-Kokkolaan on rakennettu noin 50 miljoonan edestä.
 Liitoskuntien osuus investoinneista on ollut 24 prosenttia, vaikka niiden väestön osuus on noin 15–17 prosenttia. Asukasta kohden laskettuna liitoskuntiin on investoitu 1 875 euroa kun Kanta-Kokkolassa investoinnit jäävät 1 295 euroon asukasta kohden.
 Kälviälle on rakennettu muun muassa uusi koulu, tori ja kunnostettu urheilukenttä. Lohtaja sai valtion porkkanarahojen turvin monitoimitalo Mainingin. Ullavassa vietiin puolestaan Ullavan järven kunnostus loppuun.
 Myös palvelut ovat pääosin säilyneet liitoskunnissa. Esimerkiksi Kälviä ennätti lakkauttaa kyläkoulujaan ennen kuntaliitosta.
 – Esimerkiksi Kelat ja poliisi siirtyivät Kokkolaan jo ennen tätä kuntaliitosta. Ei liitoksella paljon ole merkitystä näille käytännön asioille. Kuitenkin käsittelyajat ovat monissa asioissa pidentyneet ja esimerkiksi rakennuslupamaksut nousivat kuntaliitoksen jälkeen, sanoo kälviäläinen  Tuula Ruuttula .
 – Ei täällä nyt suuria muutoksia ole tapahtunut. Nämä terveyspalvelut saisivat säilyä, hammaslääkärit ja lääkärit, ettei tarvitsisi lähteä Kälviälle tai Kokkolaan, sanoo lohtajalainen  Jaana Huhtala.
 Kokkolan kaupungin konsernihallinnossa ja palveluissa toimi vuonna 2009 117 vakituista työntekijää, nyt heitä on 92 eli määrä on vähentynyt 21 prosenttia.
 Samaan aikaan Kokkolan hoidettavaksi on tullut 450 tiekilometriä aiemman 420 sijasta. Ennen kuntaliitosta kaupungin hoidettavana oli 370 kilometriä teitä. Hoidettavia puistoja on taas tullut 20 hehtaaria lisää, ja kaupungin alueella on nyt 168 hehtaaria puistoja.
 Eniten soraääniä Ullavan Rahkosesta
 Eniten kritiikkiä on kuulunut Ullavasta, ja etenkin Rahkosen kylältä. Esimerkiksi tammikuussa 2017  kyläläiset kutsuivat jääkiekkolegenda Juhani Tammisen puolustamaan kouluaan .
 Riitta Rahkola  (kesk.) oli Ullavan kunnanvaltuuston puheenjohtajana neuvottelemassa kuntaliitosta Ullavan puolesta. Jos päätöksen voisi tehdä uudestaan, se voisi olla nyt toisenlainen.
 – Yleensähän sanotaan, että pienin ei pärjää isojen joukossa ja jollakin tavalla voin todentaa sen, että pienin ei ole pärjännyt. Odotukset olivat aivan toisenlaiset. Olen hiukan pettynyt,
 Rahkola kokee, että palvelut ovat karanneet tai karkaamassa Ullavalta kauemmaksi. Huoli koskee etenkin terveys- ja koulupalveluita. Kaupungin teknisten palvelujen loppumisen kylältä hän ymmärtää, koska päivittäiseen palveluun ei Ullavan kokoisella paikalla ole tarvetta. Rahkola valittelee myös sitä, että valtion yhdistymisavustuksen jälkeen kaupungilta ei ole juuri investointeja Ullavaan herunut.
 Tosin Rahkola ei ole varma, olisiko Ullava selvinnyt itsenäisenä kuten esimerkiksi Lestijärvi ja Halsua ovat vielä tehneet.
 – Ehkä olisi voin ut selvitä, mutta kyllä talous oli tosi tiukalla. Jos kuntataloudessa kaikki mitä tulee, menee päivittäiseen toimintaan, ei kunnalla ole silloin tulevaisuutta. Kunnan pitää pystyä investoimaan tulevaisuuteen ja sitä mahdollisuutta ei meillä silloin ollut. Silloin näin kuntaliitoksen aiheellisena.
 Oliko kuntaliitos onnistunut? Pääset keskustelemaan artikkelin alla olevasta painikkeesta.

Kokkolan kuntaliitoksesta 10 vuotta: liitoskuntiin on satsattu selvästi enemmän rahaa kuin kantakaupunkiin


Summary: Sähköyhtiöt varoittavat sähkökatkoista eri puolilla maata.

Uudenvuoden talvimyrskyssä lunta sataa paikoitellen jopa 20–30 senttiä. Eniten lunta sataa maan keskivaiheilla eli Pohjanmaalla, Keski-Suomessa, Pohjois-Savossa, Kainuussa ja Pohjois-Karjalassa, ennustaa Yle uutisten meteorologi  Toni Hellinen .
 – Hetkittäin lunta voi tulla sakeastikin, mutta olennaista on lumisateen kesto. Sade kestää pari päivää, ja Itä-Suomessa sää selkenee vasta lähempänä torstaita, Toni Hellinen sanoo.
 Huomisaamuun mennessä runsaimmin lunta kertyy maan länsirannikolle. Uudenvuodenpäivän ja sitä seuraavan yön aikana sadealueet liikkuvat itään. Etelä- ja Länsi-Suomessa saadaan vuorotellen lunta, räntää ja vettä. Itä- ja Pohjois-Suomessa kaikki sade tulee todennäköisesti lumena.
 – Voimakkaiden tuulten osalta myräkkä on kahdessa osassa. Uudenvuodenyönä on jo luvassa myrskylukemia, mutta vielä voimakkaampia tuulia ennustetaan tiistain ja keskiviikon väliseksi yöksi, Toni Hellinen kertoo.
 Merialueilla tuuli saattaa yltyä yli 25 metriin sekunnissa.
 – Tämän kaltaisia talvimyrskyjä esiintyy lähes joka vuosi, mutta näin voimakasta myrskytuulta ei nähdä joka vuosi, Toni Hellinen sanoo.
 Sähköyhtiöt varoittavat katkoksista
 Todennäköistä on, että myrsky aiheuttaa monenlaista haittaa. Ajokeli on huono lähes koko maassa. Lumisade haittaa liikennettä, ja tuuli saattaa kasata lunta kinoksiksi teille.
 Muiden muassa Kainuun, Pohjois-Karjalan, Pohjanmaan ja Satakunnan alueilla toimivat sähköyhtiöt ovat jo varoittaneet sähkökatkoksista.
 Pohjois-Karjalan Sähkö pitää jakeluhäiriöitä todennäköisinä. Alkutalven kosteat kelit ovat keränneet puihin lunta ja jäätä, jolloin uusi lumi tarttuu oksiin helposti. Myös viime talvena tykkylumituhoista kärsittiin Itä-Suomessa ja Kainuussa laajalti.
 Tykkylumituhoista ja sähkökatkoksista kärsittiin myös viime vuonna Itä-Suomessa ja Kainuussa. Jarmo Nuotio / Yle
 Esimerkiksi Pohjois-Karjalassa on hälytysvalmiudessa muun muassa metsureita ja metsäkoneita sähkölinjojen päälle mahdollisesti kaatuvia puita raivaamaan.
 – Kaatuneita puita ei saa mennä missään nimessä poistamaan sähkölinjoilta itse, vaan niistä on ilmoitettava sähköyhtiön vikapalvelunumeroon, muistuttaa Pohjois-Karjalan Sähkön käyttöpäällikkö  Jukka Leppänen .
 Kainuun pelastuslaitos antaa Facebook-päivityksessään ohjeita sähkökatkojen varalle: ihmisiä kehotetaan varaamaan riittävästi juomavettä, valmista ruokaa ja ilman sähköä toimivia valaisimia sekä polttopuita lämmitystä varten. Kainuun pelastuslaitos muistuttaa myös lataamaan mahdolliset varavirtalähteet valmiiksi, jolloin kännykän saa tarvittaessa ladattua niiden avulla.
 “Myös paristokäyttöinen radio on hyvä lisä tiedotteiden kuuntelemista varten”, ohjeissa muistutetaan.

Uudenvuoden myräkkä tuo useamman päivän pyryn – maan keskiosiin sataa lunta jopa 30 senttiä